text:
27. mars 2017Nr. 25
Løgtingslóg um tilhald, uppihaldsforboð og burturvísing
(Tilhaldslógin)
Samsvarandi samtykt Løgtingsins staðfestir og kunnger løgmaður hesa løgtingslóg:
Kapittul 1
Tilhald og uppihaldsforboð
§ 1. Við tilhaldi kann ein persónur fáa forboð fyri at leita upp ein annan persón fysiskt, munnliga ella skrivliga, her uppi í gjøgnum elektroniskt samskifti, ella á annan hátt at seta seg í samband við ella at elta viðkomandi.
§ 2. Tilhald kann verða álagt, um
1) grundaður illgruni er um, at ein persónur
a) hevur volt øðrum persóni ónáðir við at forfylgja ella órógva hann, soleiðis sum nevnt er í § 1, ella
b) hann ímóti hesum persóni hevur gjørt annað revsivert, sum kann javnmetast við ónáðir, og
2) ávísar orsøkir eru at halda, at hann framhaldandi fer at volda hinum ónáðir, soleiðis sum nevnt er í nr. 1.
Stk. 2. Tilhald kann eisini verða álagt, tá ið
1) grundaður illgruni er um, at ein persónur hevur brotið ella roynt at brotið eina av ásetingunum í revsilógini um dráp, rán, frælsisskerjing, harðskap, eldáseting, neyðtøku ella annað kynsligt brotsverk, og
2) tann órættaði ella hansara nærmastu orsakað av grovleikanum á lógarbrotinum ikki eiga at skula finna seg í at hava samband við viðkomandi, soleiðis sum nevnt er í § 1.
Stk. 3. Tilhald kann eisini verða álagt, um ein persónur við rímiligari grund er undir illgruna fyri at hava brotið ella roynt at brotið áseting í revsilógini um ólógligan tvingsil við at noyða annan til hjúnalag ella átrúnaðarliga vígslu, sum ikki hevur borgarligt gildi. Fútin kann taka avgerð um tilhald út frá 1. pkt uttan mun til treytirnar í § 14.
§ 3. Við uppihaldsforboði kann ein persónur fáa forboð fyri at vera ella ferðast á einum nærri tilskilaðum øki nærhendis bústaði, arbeiðsstaði, útbúgvingarstaði ella uppihaldsstaði hjá øðrum persóni ella nærhendis øðrum staði, har hesin persónurin ofta ferðast.
§ 4. Uppihaldsforboð kann verða álagt, tá ið treytirnar um tilhald sambært § 2 eru loknar, um so er, at
1) illgrunin viðvíkur ofta endurtiknum broti á § 2, stk. 1, nr. 1, tilætlaðum broti á tilhald sambært § 1 ella einum lógarbroti, sum er fevnt av § 2, stk. 2 ella 3, ella av § 8, nr. 1, og
2) tilhald sambært § 1 ikki verður hildið at vera nøktandi til at verja tann órættaða.
§ 5. Tilhald verður álagt í ásetta tíð í eitt tíðarbil á upp til 5 ár. Uppihaldsforboð verður álagt í ásetta tíð í eitt tíðarbil á upp til 1 ár.
§ 6. Tilhald ella uppihaldsforboð, sum er álagt einum ágangandi persóni, kann verða víðkað til eisini at fata um húsfólk hjá tí órættaða, um tað verður mett at vera neyðugt fyri at røkka endamálinum við tilhaldinum ella uppihaldsforboðnum.
Kapittul 2
Burturvísing
§ 7. Við burturvísing kann ein persónur, eldri enn 18 ár, fáa forboð fyri at vera í heimi sínum.
§ 8. Ein persónur kann verða burturvístur, tá ið
1) grundaður illgruni er um,
a) at hann ímóti einum av húsfólkum sínum hevur framt brot á §§ 210, 213 ella 266 í revsilógini, ella hann hevur framt brot á eina áseting í kapitli 24-26 í revsilógini, og sum sambært lógini kann geva fongsul í 1 ár og 6 mánaðir, ella
b) at hann hevur havt eina atferð, sum aðramáta ber í sær eina hóttan um harðskap ímóti einum av húsfólkunum,
2) og tá ið tað eftir upplýsingunum í málinum eru ávísar orsøkir at halda, at hann við at vera í heiminum fer at fremja eitt lógarbrot, sum er nevnt í nr. 1.
§ 9. Í viðgerðini av einum burturvísingarmáli kann løgreglan halda einum persóni aftur, sum við rímiligari grund verður hildin at hava havt eina atferð, sum ber í sær eina hóttan um harðskap ímóti einum av húsfólkum hansara.
Stk. 2. Fyri afturhaldingina galda reglurnar fyri handtøku sambært §§ 755-759 og § 760, stk. 1 í rættargangslógini. Persónur kann ikki verða hildin aftur í meira enn 24 tímar.
§ 10. Burturvísing kann vara í ásetta tíð í eitt tíðarbil á upp til 4 vikur.
§ 11. Í seinasta lagi samstundis, sum avgerð verður tikin um burturvísing, skal løgreglan geva Almannaverkinum fráboðan um málið. Eru børn í húskinum, skal fráboðanin latast viðkomandi barnaverndartænastu.
Stk. 2. Saman við fráboðanini skal Almannaverkið ella barnaverndartænastan hava upplýsingar og skjøl í málinum, her uppi í elektroniskt goymdar dátur, sum hava týdning fyri viðgerðina hjá teimum av málinum.
Kapittul 3
Felags ásetingar
§ 12. Tilhald, uppihaldsforboð og burturvísing mugu ikki vera í ósamsvari við tað ólag, sum inntrivini skapa hjá tí, sum skal geva seg undir tey, við fyriliti fyri tí ella teimum, sum tey skulu verja, ella við slagi av atferð, sum víst er.
§ 13. Tilhald, uppihaldsforboð og burturvísing fevna ikki um samband, dvøl ella ferðing, sum av serligum orsøkum mugu metast at vera heimilað.
§ 14. Avgerð kann verða tikin um tilhald, uppihaldsforboð og burturvísing, tá ið ein persónur, sum inntrivið skal verja, biður um tað, ella tá ið almenn atlit krevja tað.
§ 15. Í málum um tilhald, uppihaldsforboð og burturvísing vegleiðir løgreglan partarnar um reglurnar í hesi løgtingslóg, tá ið høvi býðst til tess.
Stk. 2. Avgerðir um tilhald, uppihaldsforboð og burturvísing verða tiknar av fútanum.
Stk. 3. Ríkisadvokaturin viðger kærur um tilhald, uppihaldsforboð og burturvísing. Avgerðir hjá ríkisadvokatinum eru endaligar og kunnu ikki kærast víðari innan fyrisitingina.
§ 16. Avgerðir um tilhald, uppihaldsforboð og burturvísing skulu kunngerast. Við kunngerð av uppihaldsforboði og burturvísing skal viðkomandi hava vegleiðing um møguleikan at krevja avgerðina lagda fyri rættin.
Kapittul 4
Rættarroynd
§ 17. Tann, sum fær uppihaldsforboð ella verður vístur burtur, kann innan 14 dagar eftir, at avgerðin er kunngjørd honum, krevja, at løgreglan leggur avgerðina fyri Føroya rætt.
Stk. 2. Tann, sum krevur avgerð um uppihaldsforboð ella burturvísing lagda fyri rættin (kærarin), skal fyri løgregluni upplýsa eina adressu og eitt møguligt telefonnummar, har innkallingin til ein møguligan rættarfund kann verða send. Ikki er neyðugt at kunngera innkalling til rættarfund.
Stk. 3. Málið skal leggjast fyri Føroya rætt skjótast til ber og í seinasta lagi innan eina viku eftir, at kravið um hetta er móttikið. Er talan um burturvísing, skal málið tó leggjast fyri rættin innan 24 tímar.
Stk. 4. Krav um at leggja mál fyri rættin hevur ikki steðgandi virknað.
§ 18. Ein advokatur verður tilnevndur hjá tí, sum krevur avgerð um burturvísing fyri rættin. Ein advokatur kann verða tilnevndur hjá tí, sum krevur avgerð um uppihaldsforboð fyri rættin, um rætturin heldur tað vera ynskiligt, tá ið hugsað verður um viðurskiftini í málinum, avleiðingina av inntrivinum, støðuna hjá kæraranum og umstøðurnar annars. Tilnevndi advokaturin hevur somu rættindi sum ein verji í einum rættarmáli. Fyri ómaksløn og samsýning fyri útreiðslur til ein tilnevndan advokat galda somu reglur sum fyri ein tilnevndan verja, sbr. við § 741 í rættargangslógini.
Stk. 2. Ein advokatur kann verða tilnevndur hjá einum órættaðum, sum skal geva frágreiðing í rættinum. Tá eru reglurnar í §§ 741 c og 741 d í rættargangslógini galdandi. Fyri ómaksløn og samsýning fyri útreiðslur til ein tilnevndan advokat galda somu reglur, sum tá ið talan er um frían rættargang, sbr. við kapittul 31 í rættargangslógini.
§ 19. Rætturin ger av, um málið skal viðgerast skrivliga ella munnliga.
Stk. 2. Verður málið viðgjørt munnliga, skal rættarfundur haldast sum skjótast. Um áheitanin um at leggja málið fyri rættin verður sett fram, fyrstu ferð ein avgerð um burturvísing verður kunngjørd, skal rættarfundur haldast innan 5 dagar.
Stk. 3. Kærarin hevur rætt til at vera hjástaddur á einum møguligum rættarfundi og at siga sína hugsan, um ikki rætturin heldur, at hetta av serligum orsøkum er nyttuleyst ella til bága fyri viðkomandi. Málið kann viðgerast, hóast kærarin ikki møtir upp. Er ein advokatur tilnevndur sambært § 18, stk. 1, kann málið tó bert viðgerast, um tilnevndi advokaturin er møttur.
Stk. 4. Rætturin tekur avgerð út frá skjølunum í málinum og út frá eini møguligari frágreiðing hjá kæraranum í rættinum. Í serligum førum kann rætturin loyva aðrari próvførslu.
Stk. 5. Rætturin tekur avgerð við úrskurði. Góðkennir rætturin inntrivið, skal hann í úrskurðinum lýsa tær ítøkiligu umstøður, sum gera, at treytirnar fyri inntrivi eru loknar.
Stk. 6. Verður tað álagt kæraranum at rinda sakarmálskostnað í einum revsimáli um viðurskifti, sum hava elvt til uppihaldsforboðið ella burturvísingina, verður tað í dóminum í revsimálinum eisini álagt honum at rinda sakarmálskostnaðin í málinum um uppihaldsforboð ella burturvísing. Rætturin kann tó í undantaksførum gera av, at statskassin skal bera henda kostnað, um serligar orsøkir tala fyri tí.
§ 20. Aðramáta galda reglurnar í rættargangslógini um revsirættargang.
Stk. 2. Viðvíkjandi endurgjaldskravi er § 1018 h í rættargangslógini galdandi. Viðvíkjandi afturhalding sambært § 9 er § 1018 a í rættargangslógini tó galdandi, tá ið burturvísing ikki verður framd ella góðkend.
Kapittul 5
Revsiásetingar
§ 21. Tann, sum tilætlað brýtur eitt tilhald sambært § 1, eitt uppihaldsforboð sambært § 3 ella eina burturvísing sambært § 7, verður revsaður við sekt ella fongsli í upp til 2 ár.
Stk. 2. Tá ið dømt verður eftir stk. 1, skal tað roknast sum skerpandi umstøður, um tilburðurin er liður í eini skipaðari og áhaldandi forfylging ella ágangi.
Stk. 3. Brot á stk. 1 verður lógarsøkt eftir áheitan frá tí órættaða, ella tá ið almenn atlit krevja tað.
Kapittul 6
Broyting í aðrari lóggávu
§ 22. Í lov nr. 277 af 26. maj 1976 om erstatning fra staten til ofre for forbrydelser, sum sett í gildi í Føroyum við anordning nr. 470 af 25. september 1984 og broytt við lov nr. 233 af 6. juni 1985, verður § 1, stk. 1 orðað soleiðis:
“Landið veitir endurgjald og rindar útreiðslur í sambandi við persónsskaða, sum verður framdur við broti á løgtingslóg um revsing (Revsilógin) ella løgtingslóg um tilhald, uppihaldsforboð og burturvísing (Tilhaldslógin), um lógarbrotið er framt í Føroyum. Tað sama er galdandi fyri persónsskaða, sum hendir, í sambandi við, at persónur hjálpir løgregluni við eini handtøku ella í sambandi við gerðir, sum verða framdar við atliti at lógligari eginhandtøku ella fyri at forða fyri revsiverdum gerðum.”
§ 23. Í lovbekendtgørelse nr. 215 af 24. juni 1939 om straffeloven, sum seinast broytt við løgtingslóg nr. 30 frá 30. apríl 2015 verður gjørdar hesar broytingar:
1. § 260, stk. 2 verður orðað soleiðis:
”Stk. 2. Verður nakar noyddur til hjúnalag ella átrúnarliga vígslu, sum ikki hevur borgarligt gildi, kann revsingin vaksa til fongsul upp í 4 ár.”
2. § 265 strikað.
3. Í § 275, stk. 2 verður ”§§ 263-265” broytt til: “§§ 263 og 264”.
Kapittul 7
Gildiskoma
§ 24. Henda løgtingslóg kemur í gildi 1. apríl 2017.
Í Tinganesi, 27. mars 2017
Aksel V. Johannesen (sign.)
løgmaður
Lm. nr. 35/2016


c: text/html

text:
Eirikur Lindenskov 01.01.2018 (07:31)
Rúni skal stjórna Volvo og Ford í Føroyum
– Tað eru nýggjar tíðir fyri framman. Aftaná at hava starvast hjá Auto Service í meira enn seks ár er tíðin komin til at royna nýggjar leiðir. Havi saman við øðrum keypt bilasøluna Wenzel, sum eftir jól verður mítt nýggja arbeiðspláss, har eg nú fari at selja Ford og Volvo bilar saman við fantastiskum fólki harúti.
Soleiðis sigur Rúni Djurhuus, sum saman við Peturi Slyne og Bárði Brimvík hevur keypt partafelagið Wenzel, sum hevur umboðað Ford í Føroyum síðani fyrsti bilurin kom á land í Havn tann 6. mai í 1922.
Sum skilst hevur Rúni Djurhuus keypt størsta partin, og tað verður hann, sum verður stjóri í felagnum, tá broytingarnar verða skrásettar hjá Skráseting Føroya.
– Eg fari at takka øllum mínum gomlu starvsfelagum fyri tað – eg komi at sakna tykkum. Eisini ein tøkk til øll tykkum sum hava keypt bil frá mær gjøgnum tíðina. Og til tykkum, sum skulu hava nýggjan bil, so er bara at koma út á Akranesgøtu 5, skrivar Rúni Djurhuus á Facebook.
P/F Wenzel hevur røtur heilt aftur til 1917, tá Wenzel Petersen stovnaði ein maskinhandil í Havn. Fyritøkan seldi fyrsta bilin, sum kom á land í Føroyum í 1922. Tað var ein Ford TT lastvognur, sum svágrarir Wenzel Petersen og Vilhelm Nielsen seldu í felag.
Síðani 2006 hevur Gunnar Justinussen átt P/F Wenzel við bæði bygningum og sum Ford og Volvo-umboð í Føroyum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Fýra nýggir Super Post-Panamax kranar komu 5. mai til havnina Barbour Cut Container Terminal í Houston Ship Channel eftir eina 73-daga langa sjóferð. Kranarnir, ið eru nærum 30 hæddir høgir, eru framleiddir av Konecranes í Mokpo í Suðurkorea og vórðu avskipaðir 23. februar í ár.
Kranarnir eru sveisaðir til heavy-lift skipið undir langa flutninginum. Undir lossingini av teimum var neyðugt bæði at brúka hjól, skinnarum og dráttarmátt fyri at fáa teir í land.
Nýggju Ship-To-Shore kranarnir kunnu lyfta og seta eina lastaða bingju upp á pláss tvær ferðir skjótari enn kranarnir, sum í løtuni verða brúktir á Barbour Cut Terminal. Teir viga 1.505 tons hvør og kunnu avgreiða skip við 22 røðum av bingjum, men eru ikki førir fyri at avgreiða Tripple-E skip við 23 røðum.
Upptøkan niðanfyri vísir, hvussu uppgávan at fáa teir í land varð loyst.
Kelda: Port of Houston Authority


text:
Facebook ger stórar broytingar
Facebook vil hava fólk at brúka minni tíð á Facebook.
Sosiali miðilin Facebook boðaði í gjár frá, at stórar broytingar verða nú gjørdar í teirra skipan. Endamálið við broytingunum er, at fólk skulu fyrst síggja teirra persónligu vinir og kenningar á Facebook, áðrenn tey síggja fjepparasíður og tíðindi. Hetta fer sambært Facebook at hava við sær, at fólk fara at nýta minni tí á sosiala miðlinum.
Stjórin fyri Facebook, Mark Zuckerberg, hevur áður sagt, at endamálið við Facebook er at leiða fólk saman í tí veruliga lívinum. Nýggju broytingarnar, sum verða settar í verk tær komandi vikurnar, skulu hjálpa til við hesum málsetninginum.
“So hvørt sum vit seta hetta í verk, fara fólk at síggja minni alment innihald frá fyritøkum, merkjavørum og miðlum á Facebook,” sigur Zuckerberg á síni Facebook-síðu.
“Og tað almenna innihaldið, ið verður at síggja, skal tæna sama endamáli. Tað skal leggja upp til at fólk hittast,” sigur hann.
Minni tíð á Facebook
“Hetta verður ein stór broyting,” sigur John Hegeman, framleiðslustjóri á Facebook, við tíðindastovuna AFP.
“Fólk fara at nýta minni tíð á Facebook, men tað hava vit einki ímóti, tí tíðin á Facebook verður betri,” sigur hann.
“Vit gera nógv fyri at minka um nøgdina av vánaligum innihaldi, og henda broytingin snýr seg um, at styrkja um tað, sum fólk eru glað fyri,” sigur hann.
Umleið hálvonnur milliard virknir brúkarar eru á Facebook, og hvønn dag leggjast 250.000 brúkarar afturat.
Tað eru 14 ár síðani, at Mark Zuckerberg legði fyrstu Facebook-síðurnar út á netið.
Kelda: TV2
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
“Vit vita, at okkara vørur eru fyrstafloks. Vit gera okkum ómak í øllum liðum og brúka einans bestu rávørurnar. Og í tí sambandi má føroyska vatnið nevnast. Tí tað er lítil ivi um, at góða úrslitið í stóran mun er framúr góða og vælsmakkandi føroyska vatninum fyri at takka”, sigur Erling Eidesgaard stjóri á DISM, í tíðindaskrivi.
Kappingin, The International Wine & Spirit Competition, ið er høgt í metum í bransjuni, hevur sæti í Bretlandi og er tann størsta av sínum slagi við luttøku úr útvið 90 londum. Løgirnir verða blindsmakkaðir og heiðursmerkjakandidatar verða harumframt kemiskt kannaðir. Í smakkipanelinum sita ikki færri enn 400 serkøn fólk úr øllum heiminum; sonevndir “global experts”.
Hesa ferð lat DISM trý sløg inn til kappingina. Úrslitið gjørdist, at Eldvatn vann silvursheiðursmerki í greinini vodka, meðan Baraldur og Havið í eldu útgávuni, ið kom út í avmarkaðari nøgd herfyri, vunnu bronsuheiðursmerki ávikavist í greinunum ginn og akvavitt.
Umframt Eldvatn, Barald og Havið framleiðir DISM eisini Lívsins Vatn, ið kom á marknaðin í 2008 sum tað fyrsta.


text:
Gjaldskort eru av tryggastu gjaldmiðlum, ið til eru, og misbrúk í sambandi við nýtslu av t.d. Dankorti og Visa/Dankortum er evarska lítið. Tú kanst eisini sjálv/ur hjálpa til við at økja enn meira um trygdina á kortinum, um tú fylgir hesum góðum ráðum:
Áðrenn nýtslu:
- Gjaldskort eru at meta sum kontantur peningur. Goym tí kortið á tryggum stað bæði úti og heima. Kortið má t.d ikki liggja frammi
- Lær teg loynitalið uttanat. Hevur tú tørv á at skriva loynitalið niður, kanst tú frá Eik fáa útflýggjað ein loynitalsáminnara
- Loynitalið er persónligt, tað er bert tú, ið eigur at kenna tað. Lat ongan annan kenna loyniorð títt
- Nýt ongantíð loynitalið sum loyniorð (password) ella atgongdarkotu til aðrar skipanir
Meðan kortið er í nýtslu:
- Brúka loynitalið við varni. Statt soleiðis, at onnur ikki síggja, tá tú trýstir loynitalið inn
- Halt eisini hondina yvir, tá tú trýstir loynitalið inn í sjálvtøkum. Tað kemur fyri, at sníkar seta evarska lítil myndatól inn í erva á sjálvtøkuni og soleiðis fáa atgongd til títt loynital
- Skriva ikki undir nakra kvittan, fyrr enn tann samlaða upphæddin er skrivað
- Minst til tína kvittan, og goym hana at hava til eftirlit seinni
- Í útheiminum mást tú bert brúka loynitalið í peningasjálvtøkum, gjaldsjálvtøkum og handlum, har lýst verður við kort-merkinum
- Royn altíð at hava eitt sindur av reiðum peningi uppi á tær, fyri at kunna rinda fyri hýruvognar o.a.
- Útlendskir peningastovnar vilja ofta síggja passið, um tú ætlar at taka pening út við kassan, so minst til passið
Eftir nýtslu:
- Kanna bókingarnar á tíni kontu – annaðhvørt um Netbankan ella á kontuavriti
- Hygg javnan eftir, at kortið ikki er burturmist
- Er kortið burturmist, ella hevur tú illgruna um, at kortið verður misbrúkt, skal tað fráboðast beinanvegin til Eik ella Nets
Kortið burturmist ella stolið
Gjaldskort - møguleiki fyri mótmæli
Sum korthaldari hevur tú í summum førum møguleika at mótmæla ella vísa aftur gjaldingum, sum eru gjørdar við tínum gjaldskorti. Hetta um keypið er gjørt á netinum, við postordra ella telefonordra. Slík keyp kallast fjarsøla.
Møguleikin fyri mótmæli veldst um, hvat kort, tú hevur brúkt til keypið. Niðanfyri eru vegleiðingar til fleiri kortsløg, har tú fært upplýsingar um tínar møguleikar fyri mótmæli fyri hvørt einstakt gjaldskort.
Vónandi finnur tú tær upplýsingar, tær tørvar. Um ikki, ert tú vælkomin at seta teg í samband við okkum.
Til ber eisini at seta seg í samband við danska Finansrådet viðv. upplýsingum um møguleikarnar fyri at mótmæla gjaldingum.
Yvirlit yvir tínar møguleikar fyri at mótmæla gjaldingum gjørdar við:
Dankorti (pdf)
Visa-partinum av tínum Visa/Dankorti (pdf)
MasterCard (pdf)


text:
Danir skipa 17. til 20. november fyri árligu donsku meistarastevnuni á stuttgeil, har eisini føroyingar fara at luttaka. Og tað sær bara heilt gott út, sambært startlistanum.
- Magnus Jákupsson (1994, DEN) hevur bestu tilmeldingartíð í 50 og 100 rygg, og triðbestu í 100 blandað
- Frans Johannesen (1992, DEN) hevur bestu tilmeldingartíð í 400 frí, og triðbestu í 50 bringu
- Óli Mortensen (1996, FAR) hevur bestu tilmeldingartíð í 1500 frí, og næstbestu í 800 frí
- Alvi Hjelm (1996, FAR) hevur bestu tilmeldingartíð í 400 blandað
Aðrir svimjarar finnast eisini á listanum, sum so ella so hava føroyskar røtur. Markus Joensen hevur sambært startlistanum er eina styrkismeting sum m.a. nr 26 í 50 firvald, og Silja Nielsdóttir Hansen hevur eina styrkissmeting sum m.a. nr 8 í 800 frí.


text:
Í ár verður tað Zacharias R. Jacobsen, ið ber merkið og gongur á odda fyri skrúðgonguni, tá ólavsøkan verður sett, upplýsir Føroya Ríðingarfelag. Zacharias R. Jacobsen er fleirfaldur føroyameistari í tvíspor í kappríðing.
Annars var tað sum flestum kunnugt í nógv ár Sverri Trónd, ið bar merkið vegna Føroya Ríðingarfelag. Men tá hann legði frá sær, valdi nevndin í felagnum at royna ein leist. har føroyameistarin í tvíspor, árið frammanundan, fær hendan heiður. Um føroyameistarin ber seg undan, er tað nevndin í felagnum ið velur fólk at vera flaggberi.
Kelda og lesið meira HER


text:
Les um, hvat vit gera, hvat tú skalt gera og hvussu tú fært svarað tínum spurningum.
Koda í 6 løttum stigum
- 1. Rættindi
Vit umsita tíni rættindi sum tónaskald og orðasmiður, tá tín tónleikur verður framførdur alment. Tað merkir, at tá tíni verk verða nýtt á konsertum, í útvarpi og sjónvarpi ella nýtt á netinum, gera vit avtalu tína vegna við tónleikabrúkararnar.
Tín upphavsrættur verður umsitin av ymiskum feløgum alt eftir hvørji rættindi talan er um.
Koda umsitur rættindi til almenna framførslu hjá teimum skapandi listafólkunum. Tey skapandi listafólkini eru tónaskøld, orðasmiðir og tónleikaforløg.
NCB umsitur mekanisku rættindi hjá skapandi listafólkunum. Tað merkir rættin at spæla inn og rætt til distributión av bæði fløgu-, plátu- og online-útgávum. Sum limur í Koda, ert tú eisini limur í NCB.
Gramex umsitur rættindini til almenna framførslu hjá teimum útinnandi listafólkunum. Tey útinnandi listafólkini eru sangarar, tónleikarar og plátufeløg.
- 2. Vit eru online
Ja, vit eru online, tá tú hevur tørv á okkum, uttan mun til um tað snýr seg um limaskap, skráseting av nýggjum verkum, konsertrapportering ella stuðulsumsókn.
Mit Koda er tín persónligi snarvegur til Koda. Her kanst tú skráseta tíni verk, rapportera tínar konsertir, umframt at síggja títt útgjald frá Koda og NCB.
Á Koda.dk kanst tú lesa um, nær útgoldið verður, avrokningarøki, reglur um hvussu rættindini verða býtt á verkunum. Á koda.dk er eisini limaskjal, vitan um limatiltøk, umframt kunning um stuðulsumsókn.
Við tíðindabrævinum verður tú dagførdur um limatiltøk, nær útgoldið verður, freistir til umsóknir og aðra kunning um Koda. Tekna teg til tíðindabrævið her.
- 3. Skráset tíni verk hjá okkum
Tíni verk eru lykilin til, hvussu tær upphæddirnar, vit fáa frá tónleikabrúkarum, skulu býtast. Tí er tað av stórum týdningi, at tú skrásetir tíni nýggju verk hjá okkum. Tú kanst skráseta tíni verk umvegis Mit Koda. Tú kanst lesa leiðreglurnar um skráseting av verkum her.
- 4. Rapportera tínar konsertir til okkum
Vit fáa rapportering um nýtslu av tónleiki frá fleiri av teimum størru brúkarunum, t.d. útvarpi, sjónvarpi og á online-økinum. Tað er frá hesum rapporteringum, vit vita, hvør tónleikur verður spældur.
Um tín tónleikur verður spældur á almennum konsertum, eigur tú at fáa eina avrokning fyri tað frá Koda. Minst tí til at rapportera tínar konsertir umvegis Mit Koda.
Rapportera eisini, tá tú spælir tónleik hjá øðrum, so fleiri fáa gleði og ágóða av teirra upphavsrætti.
- 5. Útgjald
Halt teg dagførdan um útgjald á Mit Koda og á koda.dk
Tá útgoldið verður, sært tú upphædd og hvat avroknað verður fyri á Mit Koda. Vit fáa tíverri ikki sagt nakað um upphæddir fyrr enn útgoldið verður.
- 6. Hevur tú pengar til góðar?
Tað kann vera, at tú hevur pengar til góðar hjá okkum! Um tú veist, at tín tónleikur verður spældur nógv, men tú ikki hevur fingið avrokning fyri tað frá okkum, kann tað vera tí at tínar upplýsingar ikki eru dagførdar. Minst tí til at dagføra tín bústað, teldupost og tínar bankaupplýsingar um broyting er. Hevur tú spurningar, kanst tú venda tær til okkara á medlem@koda.dk.


text:
Friday, November 30, 2012
William Heinesen - Enn eitt myndlistarligt prógv
Síðsta fríggjadag læt upp ein ógvuliga forkunnug framsýning upp í Havn. Talan er um framsýningina Endurmynd - Myndir eftir William Heinesen í Stephanssons Hús á Kongabrúnni í Havn. William Heinesen legði ógvuliga stóran dent á, at hann ikki fataði seg sjálvan sum yrkismyndlistamann, at myndlistin bara var nakað hann fekst við, meðan skrivingin var hansara yrki. Janus Kamban skrivaði soleiðis: "..vit, sum kenna William, hava ongantíð hildið, at hann var býttur, tvørturímóti, vit hava vitað, at hann var av vísastu monnum. Men vit hava kanska gjørt okkum sek í nøkrum øðrum. Og tað er, at vit hava ikki tikið myndlistamannin William Heinesen heilt í álvara. Her hevur skaldið og rithøvundurin William Heinesen staðið í millum. Harragud, tað eru so mangir rithøvundar, sum hava málað - Strindberg málaði, Victor Hugo teknaði skortmyndir av persónunum í skaldsøgum sínum. Tagore málaði. Pusjkin teknaði - ein kundi hildið áfram...". Bárður Jákupsson staðfesti í síni bók um føroyska list, at William Heinesen av sonnum arbeiddi sum yrkislistamaður við klippmyndunum frá sjeytiárunum og fram. Í eini framløgu, sum eg sjálv hevði á 100 ára føðingardegnum 15.januar í 2000 tók eg støði í hesum uppáhaldi hjá bílætamakaranum og mótprógvaði tað. Lítla perlan av eini framsýning í Stephanssons hús "Endurmynd - myndir eftir William Heinesen", sum Inger hevur skipað, minnir okkum enn einaferð á dygdina í myndlistini hjá Williami Heinesen. Framsýningin er at síggja hvønn dag frá klokkan 16-18 til 19.des, hon kann viðmælast øllum, ikki minst skúlaflokkum. Um áhugi er fyri rundvísari ella uppleggi um listamannin ber til at kontakta Inger um hetta.
Sera forkunnugt at síggja upprunan til myndir, tú kennir so væl frá plakatum og bókapermum
Inger helt áhugaverda røðu: http://listinblog.blogspot.dk/2012/11/endurmynd-myndir-eftir-william-heinesen.html
Gallaríeigarin Ingvør Nolsøe
Framsýningargestir hyggja og práta
Jenny og Jan
Zacharias og Ingun
Hølini eru smá, men ljós og væl hóskandi at framsýna í.
(KP)
Posted by Listin at 12:39 PM


text:
Tíðindi
27. juli 2016
Henda ráðstevnan er ætlað lærarum, skúlastjórum og øllum, sum hava við skúlaverkið at gera, og sum ynskja at nýta kreativitet til tess at gera læring stuttligari og meiri viðkomandi í gerandisdegnum. Vanliga plaga umleið 400 luttakarar at vera á ráðstevnuni.
Hesar báðar dagarnar verður skipað fyri fleiri áhugaverdum fyrilestrum. Fyrilestrarhaldararnir koma úr ymsum londum millum annað Danmark, Noregi, Finlandi og Estlandi. Í ár luttekur ein føroyskur fyrilestrarhaldari, Gitte Klein, sum er varastjóri í Skúlanum við Løgmannabreyt. Hon fer at røða um skipanina við stórum flokkum og fleiri lærarum. Hóast nógv hevur verið tosað um smáar flokkar, eru tey í Estonia sera áhugað í skipanini við stórum flokkum. Stóru flokkarnir lata nevniliga upp fyri fleiri áhugaverdum undivísingarmøguleikum, har til ber at eftirmeta og næmingalaga undirvísingina á ein sera áhugaverdan hátt.
Til ber at lesa meiri um ráðstevnuna og fyrilestrarhaldararnar her: http://www.norden.ee/en/research-and-innovation/creativity-forum/creativity-forum-2016
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Hvørjum vilja vit tæna
mentan27-05-2017 - 11:43 - Jóanis Nielsen
Hvørjum vilja vit tæna?
Einaferð týsdagin fara 33 løgtingsfólk at trýsta á reyða ella grøna knøttin og gerða av antin at ganga ímóti ella at boyggja seg fyri tí, Skapari og Gud okkara tilmælir.
Hvat sigur hægsti serkunnleikin
Sum sjáldan áður verður í hesum døgum víst á týdningin av at fylgja teimum serkønu, í fiskivinnumálum, í búskaparmálum, í pensíónsmálum- og vit kundu hildið á. Fer man at fylgja ráðum teirra serkønu í hesum so grundleggjandi máli týsdagin? Velur man Guds ætlanir fyri hjúnabandinum ella velur man egnar ótryggar leiðir? Fara løgtingsfólk at taka við ella vanvirða tilmæli hægsta sekunnleikans?
Tá eg nevni serkunnleikan, hugsi eg ikki bert um Bisp, prestafelagið, fríkikjuleiðarar, løgfrøðina í kirkjumálaráðnum v.m. Hesi hava jú øll eitt greitt tilmæli um ikki at fremja hesa antikristiligu broyting. Eg hugsi fyrst og fremst um hægstu serfrøðina á øllum økjum, Harran, sum skapti Himin og jarðar, sum skapti hvørja einstaka menniskju og sum til fulnar veit, hvat okkum er best.Hansara tilmæli er greitt, har er eingin ivi, hann veit jú, hvat er okkum til besta, men Hann noyðir ongan.
Ein løta í friði saman við Skaparanum
Tí verður tað fríi viljin hjá einstaka Løgtingsfólkinum, sum týsdagin fer at gera av, hvat viðkomandi velur. Gævi hvør einstakur av okkum 33 vil taka sær eina løtu í friði saman við Skaparanum, sum bjóðar sær at ráðgeva okkum í øllum spurningum lívsins, bert vit loyva Honum tað. Og gævi tú, sum kennir Harran, vil biðja Hann rágeva okkum og gera eitt undur týsdagin! Eitt undur, sum framhaldandi varðveitir Føroyar sum eina av heimsins fremstu tjóðum,
Skaparin er greiður
”Sum mann og kvinnu skapti Hann tey”- og gav teimum møguleikar og uppgávur. Millum annað beyð Hann teimum: ”nørist, vaksið í tali, fyllið jørðina”.
Og Jesus er ikki minni greiður, tá Hann minnir á, at: ”tí fer maðurin frá faðir og móður og heldur seg til konu sína”.
Gjøgnum allar tíðir lesa vit áminningar um at fylgja ráðum Skaparans og ikki ganga egnar leiðir. Ikki tí, tað ber meira enn so til, men tá stendur tú sjálvur við róðrið. Og ikki hevur tað altíð eydnast so væl. Søgan, og ikki minst heimsstøðan í dag, lærir okkum, at førleiki okkara at stýra ikki er av teimum bestu.
Veljið í dag, hvørjum tit vilja tæna
Ein teirra, sum við endan av einum longum lívi í hondum Skaparans gav ráð, er kendi Gudsmaðurin Josva. Beint áðrenn deyða sín talar hann m.a. hesi orð til fólk sítt:
”men líkst tykkum ikki á at tæna HARRANUM, so veljið í dag, hvørjum tit vilja tæna - gudunum, ið fedrar tykkara dýrkaðu hinumegin Ánna, ella gudum Amorita, í hvørja landi tit búgva! Men eg og hús mítt, vit skulu tæna HARRANUM!"
Svarið fólkið gav Gudsmanninum er framúr, m.a. svara tey:”nei, HARRIN er Gud okkara, Hann, sum leiddi okkum og fedrar okkara út av Egyptalandi, úr trælahúsinum, gjørdi hini stóru tekin fyri eygum okkara og varðaði okkum á øllum vegnum, ið vit gingu, og millum øll fólkini, vit ferðaðust gjøgnum.Tí skulu vit eisini tæna HARRANUM, tí Hann er Gud okkara
Biðið, góðu føroyingar, biðið!
Gævi at minst 17 av løgtingsfólkum okkara velja at fylgja Harranum týsdagin!
Men greitt er, at einans eitt undur frá Honum kann virka hetta!
Latið okkum, børn Hansara um alt landið, biðja um, at undrið hendir! Biðja eftir at onkur vaknar og at svarið týsdagin verður sum á døgum Josva: ” vit føroyingar vilja eisini tæna HARRANUM, tí Hann er Gud okkara!"
Jenis av Rana
Formaður Miðfloksins


text:
Bocciakapping hjá ÍSB
Leygardagin, 8. desember skipaði ÍSB saman við landsliðsvenjarunum, Dan Lamhauge og Jóan Peturi Joensen fyri bocciakapping í Skúlanum við Løgmannabreyt.
Sum nú er, eru tvey feløg í Føroyum, sum hava boccia sum ítróttagrein. Tað eru Smæran úr Havn við Sofusi Olsen sum formanni og Svanur úr Eysturoynni við Hedriki Olsen sum formanni. Fólk úr hesum feløgum eru altíð fús við eini hjálpandi hond. Limir í Lions eru nærum fastir dómarar eftirhondini og tað er gleðiligt. Harafturat hava kvøldskúlarnir kring landið tilboð til fólk at ganga til boccia.
Til hesa kappingina vóru 28 luttakarar og hesi vóru úrslitini:
Í bólkinum fyri fólk við rørslutarni:
Gull Marius Johansen
Silvur Petur Martin Sivertsen
Bronsa Jóa Ziska
Marius og Jóa hava verið við í mong ár og vant regliliga. Teir hava eisini umboðað Føroyar til kappingar uttanlands við stundum góðum úrslitum. Petur Martin er komin við fyri stuttum og hann megnaði at vinna silvur. Gott er, at fleiri fólk koma við til mongu kappingarnar, ið eru á skránni.
Frá vinstru: Jóa Ziska, Marius Johansen og Petur Martin Sivertsen
Í bólki 2, Kvinnur við menningartarni:
Gull: Unn Mortensen, Smæran
Silvur: Joanna J. Poulsen, Svanur
Bronsa: Meiken S. Olsen, Smæran
Frá vinstru: Meiken S. Olsen, Unn Mortensen og Joanna J. Poulsen
Hesar tríggjar hava allar luttikið í kappingum rættiliga leingi og fingið góð úrslit eisini. Meiken og Unn venja í Smæruni og Joanna venur í Svani.
Í bólki 2, Menn við menningartarni.
Gull: Valdemar Dam
Silvur: Tórður Hjalt Jacobsen
Bronsa: Elvin Weihe
Frá vinstru: Tórður Hjalt Jacobsen, Valdemar Dam og Elvin Weihe.
Hesir tríggir eru kendir, teir sera aktivir í ymsum ítróttagreinum. Teir hava eisini fingið góð úrslit áður.
ÍSB vil takka luttakarum, áskoðarum og ikki minst dómarum og hjálparfólkum fyri teirra leiklut. Eisini fara vit at ynskja tykkum hjartaliga til lukku við góðu úrslitunum. Vónandi verða enn fleiri við til komandi kappingar.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text: EJM og NMU eru nóg illa avgreidd, so eru føroyingar aftur í gongd, hesuferð á donsku meistarastevnuni á langgeil. Í fyrstu finalu vann Frans Johannesen 800 frí við tíðini 8:27.39 frammanfyri Mikkel Johansen á 8:28.04 og Mathias Hvid á 8:34.77, sum merkir at Frans er danskur seniormeistari; og nakað seinni vann Magnus Jákupsson 50 rygg frammanfyri Chris Christensen á 27.07 og Lasse Vestergaard á 27.09, sum merkir at Magnus er danskur seniormeistar við nýggjum føroyskum meti og juniormeti 26.34, har metið hjá honum áðrenn hetta var 26.53 frá EJM í vikuskiftinum. Umframt at hann gjørdist juniormeistari annaðhvørt tá ella í innleiðandi riðlunum um morgunin. Sí úrslit her á livetiming.dk.


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Ex-gudloysingurin Lee Strobel vrakaði ateismuna og gjørdist kristin í 1981 eftir at hava rannsaka kristnu trúnna, sum ein professionellur rannsakari í tvey ár.
Áðrenn hesa nýggju gongdina í lívið hansara, hevði hann í mong ár verið ein vælvitandi og sannførdur ateistur.
Tá talan er um ein í tekst við media rannsakan, er Strobel ikki bara ein og hvør! Í 1974 tók hann Bachelor innan blaðvinnuni (journalismu) á 'Missouri Universitetinum' og granskaði seinni á 'Yale Law School' har hann fulførdi eina mastaragrad í lóggávu.
Í heili 14 ár, var hann roknaður at verða millum bestu blaðfólkini á 'The Chicago Tribune' og øðrum tíðindabløðum og vann millum annað 'hægsta heiður', bæði í Illinois og frá United Press International, fyri rannsakandi frásagnir innan media.
Eftir at hava tikið við kristnari trúgv, hevur Strobel verði líka virkin sum ein spyrjari og rannsakari, men hesuferð, í einum kristnum høpi, har hann hevur tráspurgt hópin av kristnum trúarverjum, heimspekingum, vísindafólki og granskarum um mál í hava við trúðvirði Kristindómsins at gera.
Strobel hevur eisini skriva hópin av bókum, tildømis:
The Case for Faith, The Case For Christ (sum er týdd til føroyskt: Kristus fyri Skotum), The Case for a Creator og The Case for the Real Christ.
Í frágreiðing síni, hvussu hann gjørdist kristin greiðir hann frá, at rannsakan hansara av kristnu trúnnið, var sum ein streymur av próvtilfarið. Hann beskrivar hendan streymin so harðan, at hann sum ein gudloysingur ikki meganði at standa ímóti.
Mær vitandi er Lee Strobel ikki ein gudfrøðingur ella bíbliu søgugranskari, tilfarið er tí ikki bygt á hansara egnu 20 ára fultíðar, djúpu granskan, men á hansara samrøður við slíkar granskarar, har í samandrátturin gevur eitt gott innlit inn í trúarverjuna.
Bøkurnar hjá Lee Strobel eru avbera góður lesnaður at byrja við, hjá einum sum hevur áhuga fyri trúarverju.


text:
Lívið er løtur, heilsa abba tínum!
Soleiðis segði Jens Dam Jacobsen við Eyðun Johannessen (við tveimum n-um og tveimum s-um), tá ið Eyðun var smádrongur.
Fríggjakvøldið stóð Eyðun Johannessen einsamallur á pallinum í Tjóðleikhúsi okkara og segði frá lívi sínum. The grand old man innan føroyska leiklist, og maðurin, ið hevur verið við til at ment leiklistina til ein vinnuveg hjá hesum djørvu fólkunum, sum hava nomið sær útbúgvingar innan sjónleikarayrkið, og sum virka undir arbeiðstreytum og arbeiðskorum, sum ongin annar samfelagsbólkur hevði tímað at virka undir. Einmansfrásøgnin eftir og við Eyðuni Johannesen kallast: Eitt lív sum apukattur.
Pallurin
Á pallinum stóðu ikki nógvir leikgripir. Ein leikstjórastólur, tvey stativ, einir fermingaskógvar, eitt runt borð og eitt flipover, har Eyðun hevði teknað á býlingin, hann vaks upp. Hetta var pallurin. Einfalt og neyðugt.
Fróðarmaðurin Eyðun
“Einusinni var tað ein …”. Við hesum ævintýriligu byrjunarorðum fór søgan hjá Eyðuni í gongd. Við yvirskriftini hjá Marvel Proust: Á slóðum av farnari tíð, bar Eyðun meg inn í sín heim, har veruleikin, soleiðis sum Eyðun valdi at sansa hann, varð fortaldur við slíkum yvirskoti og sannføring, at sannleikin sum faktum hvarv og sannleikin hjá Eyðuni var einasti áhugaverdi sannleikin, teir tríggjar tímarnar, eg sansaði løturnar í lívinum hjá Eyðuni Johannessen.
Frásøgnin var ein tráður, reyður var hann í støðum, frá føðing til dagin í dag. Barnaárini hjá Eyðuni í rabarbukvarterinum í Havnini vóru rík. Í hesum lívliga barnarúmi, myndaðist hugaheimurin og alskurin til skaldaheimar av ymsum slag, og sambært Eyðuni, er hvørt menniskja sín egni skaldaheimur. Ikki bara leiklistin sum skaldskapur, men eisini yrkingar og skaldsøgur, og ikki minst øll skøldini í Føroyum.
Tilvildin varð allatíðina løgd inn í frásøgnina. Tilvidin vildi tað soleiðis og soleiðis. Sambært veruleikanum hjá Eyðuni, hevur tilvildin leikstjórna lívi hansara við undarligum og undursomum løtum og upplivingum. At sansa Eyðun á pallinum, tulkandi sínar egnu løtur í lívinum, var ein stórfingin løta – ein ærlig løta, har óborðbærar søgur eisini koma fram. Hesar søgur vóru tó ikki um navnkend fólk, men meira um hugburðin og tvílyndið í tí snævurskygda føroyinginum. “At spæla sjónleik er ikki eitt starv. Tað er at spæla apukatt. Tú kann ikki liva av at spæla apukatt,” og so framvegis. Nógv hava sama hugburð enn, og kanska er tað tí, at vit ikki enn hava fingið ein veruligan Tjóðpall?
Gamalvísur
Eg hevði ein lærara á rithøvundaskúlanum, ið samlaði uppá yrkingar eftir aldrandi skøld, og eg minnist, tá ið eg vísti honum yrkingarnar í sanvinum Úr sjón og úr minni (1978) eftir Christian Matras, stóð hann málleysur. Tað er ein ávísur vísdómur í slíkum gamlamannaskaldskapi, sum ikki hevur hevd í nøkrum niðurskirvaðum heimspekiligum verki, men sum grør úr slóðum, ið viðkomandi hevur lagt eftir seg. Slíkur gamalvísdómur skein ígjøgnum frásøgnirnar, ið Eyðun bar fram. Ein persónlig grundan um, hvussu lívið hevur spælt sín leik við Eyðuni sum høvuðsleikara. Teir flestu persónarnir, ið hava givið Eyðuni sín persónliga grundvøll, eru persónar úr tí umhvørvi, hann vaks upp í. So segði hann maðurin: “allir originalarnir í Havn”. Allir persónar Eyðun hevur møtt, hava verið viðleikarar í lívi hansara. Nógvir vórðu nevndir. Væl dámdi mær, tá ið Eyðun greiddi frá um Rikard Long, ið fekk næmingarnar at fara heim at týða “Wandrers Nachthlied” eftir Goethe, og Rikard segði teimum, at yrkingin longu fanst á okkara fagra móðurmáli. So endurgav Eyðun “Náttarfriður”, í týðing eftir Janus Djurhuus:
Náttarfriður
Yvir hvørjum tindi
er ró,
av nøkrum vindi
valla ljóð
villist um vøll.
Blikurin blundar á sundi –
burtur í blundi
berast vit øll.
“Burtur í blundi / berast vit øll.” Av pallinum skulu vit øll einaferð. Men skaldaheimarnir halda fram við at liva í hvørjum einstakum okkara. Søgur fara altíð at verða sagdar og onkur fer altíð at lurta eftir, hvussu lívið hevur verið hjá øðrum enn tær sjálvum. Vit seta okkum sjálv í samband við søgurnar, sum verða sagdur okkum. Síðani kunnu vit meta um, hvussu okkara egna lív hevur hepnast sammet við frásøgumansins. Er okkara lív ikki á hædd, íðan, so kunnu vit altíð flíggja í skaldaheimin í hugflogið og prýða eitt sindur um veruleikan, men tað krevur ein góðan frásøgumann at prýða um sannleikan. Og í Eyðuni Johannesen býr ein slíkur frásøgumaður. Eyðun Johannesen segði okkum góðar søgur, sigandi søgur, (ó)sannar søgur, (ó)veruligar søgur um lív sít – eitt ríkt lív, sum hevur lagt sínar týðilig slóðir eftir seg í samfelagnum og øllum føroyingum at gagni.
omr


text:
Í morgun kl. 10.30 høvdu Boys in a Band eina stutta konsert í nýtilgjørda økinum í gamla svimjihylinum í Prestá. Hetta var 15. konsertin av teimum 24, sum teir skulu halda innan eitt samdøgur - 24 tímar. Væl av fólki var komið saman, og hóast undirspælið frá fossinum doyvdi nakað av ljóðinum, vóru áhoyrararnir væl nøgdir, og onkur er longu farin at tosa um at fyrireika okkurt annað tiltak í økinum, sum eisini umfatar oddan oman móti sjónum. Har er træbrúgv gjørd um ánna umframt at eini 500 trø eru plantað og gøtur gjørdar.
19.07.2008
Fysta tiltak í fríøkinum við Prestá á Skála
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Navn: Svanna 2
Skrásetingar nr.: FR78104
Folað: 1978
Deyð: 30. des. 2004
Kyn: Ryssa
Litur: Svørtbrún
- hevði litgenini Ee aa toto F-
Stongmát: 124cm
Sinnalag: Í byrjuni tá Irdi fekk hana dámdi hon ikki serliga væl fólk, og kundi finna uppá at bíta og sparka. Men tá hon hevði havt hana í eina tíð fór tað vekk, so tað er óiva komi av at hon ikki hevði havt tað so gott.
Fortíð: Vit vanta at Svanna2 er folað í Vágunum og síðani seld til Suðuroynna.
Í 1985 átti Tórur Enni á Tvøroyri hana, men hann toldi ikki ross, so hon fór víðari til Eyðálv Mortensen í Øravík.
Í uml. 1990 varð hon seld til Irdi Petersen í Gøtu. Hon átti hana inntil hon doyði.
Eftir at Svanna folaði Lítlu, bleiv hon ússalig og tá Lítla varð uml. ½ ár, doyði Svanna.
Avkom:
Flikkan - FR85102
Sneppan - FR89104
Grettir - FR95103
Ravnur - FR96105
Víkingur - FR97103
Grani 3 - FR98101
Marmarankur - FR00103
Blacky - FR01103
Lítla - FR04102


text:
- Lat okkum standa saman um at vera ein fjølbroytt eind. Lat okkum gleðast um ymiskleikan. Lat okkum seta fokus á, hvat vit duga. Og hvat vit kunnu geva.
Orðini hja Katrin Dagbjartsdóttir eru helst sera rámandi fyri tað, sum Meginfelag teirra, ið bera brek, vil seta á dagsskránna, nú tey halda 35 ár fyri, at MBF var sett á stovn.
MBF hevur bjóðað øllum til ráðstevnu við heitinum "Lívið hevur litir" í Norðurlandahúsinum seinnapartin, har fokus verður sett á ymiskleikan og rættin hjá teimum, ið bera brek.
Tá øll gleddust saman
Millum teirra, sum fara at siga nøkur orð er Katrin Dagbjartsdóttir, sum veruliga gjørdist kend fyri 31 árum síðan, tá ið hon saman við Kristinu Næs og Tóru við Keldu kom aftur av OL við medaljum um hálsin.
Katrin Dagbjartsdóttir minnist, hvussu fólk frøddust, at samanhaldið var stórt, og at Føroyar gleddust í felag. Nú er nærum kvirt, tá ið fólk við skerdum førleika koma aftur av kappingum, og tí heldur hon okkurt vera broytt. Hon mælir til, at vit finna aftur til ta felagskensluna, sum tær upplivdu á sinni.
- Øll hava eina tráðan eftir at hoyra til. Vit gera beint øvugt tí. Vit diagnostisera og vit brekgera. Vit fara fullkomiliga skeivan veg. Sjálvandi eru diagnosur ómetaliga týdningarmiklar fyri summi foreldur. Men eg haldi absolutt, at vit skulu vera varin á hesum økinum. Vit skulu minnast til, at tá vit gera fólk serlig, so kunnu tey fáa eina kenslu av ikki at hoyra til, sigur Katrin Dagbjartsdóttir.
Hon er nú komin við einum uppskoti um, at vit strika orðið “brekað” sum lýsing fyri fólk, sum hava skerdar førleikar.
- Strikið orðið brek. Eingin vil kennast við orðið. Eingin vil hava tað spjaldrið. Orðið verður brúkt niðrandi. Børn og ung og vaksin eru farin at brúka tað um brekaðan tónleik. Brekaða atgongumerkjasølu. Alt er brekað og býtt, sigur Katrin Dagbjartsdóttir, sum skjýtir upp at brúka onnur orð í staðin, til dømis rørslutarnað, virkistarnað ella menningartarnað.
Eg eri tann sami
Suni í Hørg, ið gjørdist kendur fyri sína serligu sjarmu í sendingini “Viljin til lívið”, verður eisini við á degnum í dag, har hann fer at greiða frá síni søgu og støðu. Hann kom út fyri arbeiðsóhappi, datt 9,5 fimm metrar niður og knallaði høvdið í betong.
- Eg vænti tað eru fá, sum høvdu yvirlivað eitt slíkt fall, so eg eri glaður um at vera á lívi. Eg eri akkurát tann sami, sum eg var áðrenn, sigur Suni í Hørg, sum er vorðin kendur fyri sítt skemt og spei.
Hann misti sjónina av fallinum, men droymir enn um at uppliva tað frælsið aftur, sum hann kendi, tá ið hann spældi fótbólt.
- Man venur seg ikki við, at støðan er sum hon er. Tað tekur nógv ár at venja seg við tað, sigur hann og hevði ynskt, at fólk dugdu betur at møta sær, nú hann er vorðin mest sum blindur av fallinum.
- Her í Føroyum ganga fólk heldur rundan um fleiri bygningar fyri at sleppa undan at møta tær. Heldur enn bara at møta tær. Eg eri akkurát tann sami sum áðrenn, sigur Suni í Hørg millum annað.
Umframt Suna og Katrin, fara Kristianna Sjóvará og Bárður Persson at siga sína søgu í Norðurlandahúsinum. Kristianna Sjóvará hevur fingið staðfest sclerosu, og tað hevur broytt hennara gerandisdag. Bárður Persson fer at tosa um gerandisdagin eftir tunglyndi.
Lívið hevur litir
Í sambandi við at MBF hevur 35 ár á baki verður kallað til ráðstevnuna Lívið hevur litir.
Skráin verður fjølbroytt, núverandi og fyrrverandi formenn fáa orðið, Rigmor Dam og Eyðgunn Samuelsen, landsstýriskvinnur, seta orða á, hvørjar ætlanir eru fyri brekøkið komandi árini.
At enda verður eisini bók framløgd, Lukka, sum á ein lættan hátt upplýsir um rættindini hjá teimum, ið bera brek. Tiltakið byrjar kl. 12.30 og verður einar tríggjar tímar.


text:
- Tíðindi, mentan og ítróttur
Tveir tímar ov stutt tíð til herd krøv um dálking
Tveir tímar eru ov lítið, men 12 tímar eru hóskandi.
Tað heldur Reiðarafelagið fyri farmaskip um uppskotið um kunngerðina um luftdálking frá skipum.
Skip, sum koma til Føroya, skulu brúka olju, sum lýkur krøvini í kunngerðini um svávul.
Hetta er tó ikki galdandi fyri skip í fastari rutusigling, sum liggja við bryggju styttri enn tveir tímar.
Reiðarafelagið fyri farmaskip heldur, at uppskotið neyvan er vent móti virknari vinnu, men heldur móti skipum, sum liggja við bryggju ella fyri akker í Føroyum í longri tíð.
Felagið heldur tí, at tveir tímar eru ov stutt tíð sum avmarking hjá skipum at liggja.
Reiðarafelagið fyri farmaskip mælir til, at tíðarskeið verður 12 tímar.
Harðari krøv til skip
Føroysku krøvini um, hvussu nógv skip sleppa at dálka luftina, verða herd við kunngerð um luftdálking frá skipum.
Endamálið við kunngerðini er fyrst og fremst at avmarka svávuldioxid í roykinum frá skipum.
Krøv verða sett um, hvussu nógv svávul kann vera í brennioljuni.
Harafturat eru reglur um at brenna burturkast á skipum.
Við kunngerðini fara Føroyar at hava somu reglur um svávuldioxid frá skipum sum grannalondini hava.
Útlendsk skip liggja millum oyggjar í Føroyum, meðan tey bíða eftir farmi, tí her sleppa tey at dálka meira enn í Danmark til dømis.
Sí eisini


text:
- Tíðindi, mentan og ítróttur
YVIRLIT: Broytingar í fiskivinnuuppskotinum
Fyrsta lógaruppskotið til lóg um fyristinging av sjófeingi (fiskivinnunýskipanin) varð lagt fyri tingið 22. mai 2017. Lógaruppskotið fór síðani í Vinnunevndina, sum legði álit fram 3. juli 2017.
Hetta lógaruppskotið datt tó burtur, tá løgtingið fór í summarfrí.
Men í gjár varð eitt nýtt lógaruppskot um fyrisiting av sjófeingi lagt fyri løgtingið.
Niðanfyri ber til at síggja høvuðsmunirnar millum lógaruppskotini.
Fiskidagaskipan
Gamla lógaruppskotið:
Í gamla lógaruppskotinum varð ásett, at fara til eina kvotuskipan fyri heimaflotan longu frá 2018.
Fiskidagaskipanin skuldi tó varðveitast fyri útróður - tvs skipabólkar 4 og 5.
Nýggja lógaruppskotið:
Í nýggja lógaruppsktinum er hetta tó broytt, soleiðis, at kvotaskipanin ikki kemur í gildi fyrr enn í 2019.
Ásett er í nýggja lógaruppskotinum, at allur heimaflotin skal virkar undir fiskidagaskipanini næsta ár, og at fiskidagar verða ásettir fyri alt 2018 til ymsu veiðibólkarnar.
Fiskidagaskipan verður varðveitt fyri útróður - tvs. skipabólkar 4 og 5.
Skotið verður somuleiðis upp, at fara til kvotuskipan fyri fiskiskap eftir botnfiski í føroyskum sjógvi fyri línu- og trolfiskiskap frá 2019.
Ásetingar um útlendskan ognarlut
Gamla lógaruppskotið:
4-ára skiftistíð; ein fýra-ára skipan varð ásett fyri útlendskan ognarskap at minkast burtur.
Nýggja lógaruppskotið:
6-ára skiftistíð; ein seks-ára skipan verður ásett fyri útlendskan ognarskap at minkast burtur. Tað merkir, at um 6 ár skal eingin útlendskur ognarskapur vera í føroysku fiskivinninuni.
Tað merkir, at feløg og einstaklingar, ið hava rættindi at fiska skulu vera búsitandi og fult skattskyldug í Føroyum.
Og at øll skip, ið fiska av føroyskum veiðirættindum, skulu verða skrásett í føroysku skipaskrásetingini og lúka treytirnar um føroyskan ognarskap.
Í mun til Hoyvíkssáttmálan verða linari treytir tó settar til skiftistíðina, soleiðis at møguligt verður at samráðast um broytingar í sáttmálanum. Feløg, ið virka undir Hoyvíkssáttmálanum, fáa sostatt eina skitistíð uppá 7 ár. Tað merkir, at íslendskar fyritøkur ella persónar, ið føroysku fiskivinnuni, hava aðrar treytir enn aðrir útlendingar í føroysku fiskivinnuni.
Skipanin við útbjóðing av veiðirættindum (§ 15)
Gamla lógaruppskotið:
Í gamla lógaruppskotinum vórðu ongin tonsatøl ásett í paragraf 15 í lógini.
Ásett varð einans at bjóða 25 % av heildarkvotuni av ymsum fiskasløgunum út sum sølukvota, og at tann nøgdin, sum fór upp um heildarkvotuna í 2018, skuldi vera boðin út á uppboði sum uppboðsárskvota.
Nýggja lógaruppskotið:
Vinnunevndin mælti í sínum áliti til at áseta tonsatøl inn í paragraff 15 fyri 2018, so til bar at fáa eit yvirlit yvir, umleið hvussu nógv kann fiskast, og hvussu nógv skal seljast á uppboðssølu.
Í nýggja lógaruppskotinum eru tí tonsatøl ásett í paragraf 15.
Ásett er at; 25 % av heildarkvotuni verður bjóðað út sum sølukvota, um heildarkvotan er lægri ella ájavnt niðanfyristandandi nøgdir:
1) 350.000 tons av svartkjafti.
2) 100.000 tons av makreli.
3) 70.000 tons av norðhavssild.
4) 30.000 tons av botnfiski í Barentshavinum.
5) 3.100 tons av toski á Flemish Cap.
6) 1.900 tons av botnfiski í Eysturgrønlandi.
Er heildarkvotan størri enn víst omanfyri verður nøgdin, sum fer uppum, boðin út á uppboði sum uppboðsárskvota.
Heildarkvoturnar verða vanliga ásettar eftir samráðingunum millum strandalondini.
Antitrust
Gamla lógaruppskotið:
17,5 % var markið fyri miðsavnan av samlaðu fiskirættindunum.
20 % vóru mørkini fyri einstøku fiskiskapirnar.
Nýggja lógaruppskotið:
17,5 % er framvegis markið fyri, hvussu stóran part av samlaðu fiskirættindunum ein persónur ella ein fyritøka kann hava ræði á.
35 % er markið fyri, hvussu stóran part av rættindunum at fiska tey ymsu fiskasløgunum ein persónur ella ein fyritøka kann hava ræði á.
Í fiskidagaskipanini eru somu mørk sum áður.
Reglurnar eru ikki aftureftirvirkandi og ikki galdandi fyri útboðin 1 –ára rættindi.
Menningarkvotur
Gamla lógaruppskotið:
5%: Heimildin til menningarkvotur av føroyskum fiskirættindum var sett til 5 %.
Nýggja lógaruppskotið:
7 %: Heimildin til menningarkvotur av føroyskum fiskirættindum er sett til 7 %.
Manningarviðurskifti
Gamla lógaruppskotið:
Í gamla lógaruppskotinum stóð, at skipari og manning á fiskifari undir føroyskum flaggi, sum fiskar av føroyskum veiðirættindum, skulu lønast samsvarandi sáttmálum við føroysk manningarfeløg.
Nýggja lógaruppskotið:
I nýggja lógaruppskotinum stendur, eins og í tí gamla uppskotinum, at skipari og manning á fiskifari undir føroyskum flaggi, sum fiskar av føroyskum veiðirættindum, skulu lønast samsvarandi sáttmálum við føroysk manningarfeløg.
Men í nýggju lógini er lagt aftrat, at landsstýrismaðurin kann áseta nærri treytir um, at skipari og manning á fiskifari undir føroyskum flaggi, sum fiskar av føroyskum veiðirættindum, og manning á móttøkuskipi undir føroyskum flaggi, sum tekur ímóti fiski, skulu hava arbeiðsloyvi og uppihaldsloyvi í Føroyum. Hetta stóð ikki í gomlu lógini.
Uppboðssøla av veiddum fiski
Gamla lógaruppskotið
Í minsta lagi 20% av allari veiðu hjá føroyskum fiskifari, roknað fyri fiskaslag, skal bjóðast út um góðkenda uppboðssølu í Føroyum.
Nýggja lógaruppskotið
Í minsta lagi 25% av allari veiðu hjá føroyskum fiskifari skulu bjóðast út um góðkenda uppboðssølu í Føroyum. Í nýggja lógaruppskotinum er lagt aftrat, at rættindum keypt á uppboðssølu, sambært paragraf 14-18 eru undantikin hesi treyt. Ein onnur broyting viðvíkjandi uppboðssøluni av veiddum fiski er, at tað nú stendur, at landsstýrismaðurin ásetir nærri reglur um, hvørji fiskasløg ella fiskaúrdráttir, eru fevnd av kravinum sambært stk. 1. Í gamla lógaruppskotinum stóð, at landsstýrismaðurin ásetir nærri reglur um, hvørji fiskasløg ella fiskaúrdráttir eru undantikin kravinum um at bjóða út á uppboðssølu.
Tillagingar
Fiskimálaráðið skrivar á heimasíðuni, at hartil eru ymsar nágreiningar gjørdar – eitt nú í mun til krøv um um arbeiðs- og uppihaldsloyvi hjá manningum, útbjóðing av veiddum fiski og kvotuskipan fyri heimaflotan frá 2019.
Les meria
Les nýggja lógaruppskotið her
Les gamla lógaruppskotið her
Les álitið frá vinnunevndini, juli 2017 her
Les kunning frá Fiskimálararáðnum um nýggja lógaruppskotið her
Les kunning frá Fiskimálaráðnum um gamla lógaruppskotið her
Uppskotið um fiskivinnunýskipan kemur til fyrstu viðgerð í tinginum týsdagin 19. september.
Sí eisini


text:
Seinkaða dystarfrásøgnin
TB | 16/05/12
TB leikararnir góvu felagi sínum eina fantastiska føðingardagsgávu, og eina best møguliga upptakt til stóru føðingardagsveitsluna leygarkvøldið, tá teir vunnu ein væl uppibornan 3-1 sigur á B68. TB átti munin frá byrjan, og bert eina løtu móti endanum av dystinum, megnaðu gestirnir at leggja TB undir trýst. Við sigrinum hálaðu TB seg enn eitt pláss upp eftir stigatalvuni, og eru nú á einum sjeynda plássi.
Tað eydnaðist sera væl hjá TB, at fáa lagt eitt stórt trýst á gestirnir leygardagin, og beinanvegin spældu sera væl uppløgdu TB leikararnir seg fram til stórar møguleikar. Verjuspælið hjá B68 hevur mangan sæð betur út, enn tað gjørdi móti TB, og hetta gagnýttu vertirnir. Serliga var tað í borðunum báðum, at tað eydnaðist at spæla seg inn um bakkarnar. Var tað ikki fyri framúr málmanspælið frá Hans Jørgensen, so kundi TB hava fleiri mál áðrenn hálvleik. Men so hendi brádliga tað, sum mangan hendur. B68 fær ein kontramøguleika, og teir eru ísakaldir.
Gestirnar fingu fyrsta málið
Heilt móti gongdini av spælinum, vóru tað toftamenn, sum fyrstir fingu hol á málskjótingina. TB hevði trýst nakrar minuttir, heilt frammi, og so vann B68 bóltin, tá umleið hálvur tími var spældur. Kvikliga spældu teir ein langan bólt fram til Kristian Anton Andreasen, sum stóð púra leysur úti á høgra vongi. Rangstøðufellan hjá TB kiksaði fullkomuliga, og so var lag á manni hjá Kristiani Anton at seta kós móti málinum. Komin inn um brotsteigin, og málverjin kom út móti, smekkaði toftamaðurin til, og so stóð brádliga 1-0 til gestirnir. Hetta sá tó bert út til at tendra TB leikararnir enn meira, tí teir løgdu bara enn meira fyri í álopspartinum, og bert fýra minuttir seinni eydnaðist okkara at javna.
Grkajac var í málhýri
Ig0r Grkajac var undan kappingini keyptur til at skjóta okkum nøkur týdningarmikil mál. Hetta hevði undan B68 dystinum, ikki eydnast, og tí var eitt ávíst trýst á leikaranum leygardagin. Hetta trýstið tóktist tó ikki at nerva hann, tí fyrst skoraði hann til 1-1 í 34. minutti, men hann var ikki liðugur har.
Í 34. minutti vann Igor seg fram um markørin, har hann við einum snildum skallara fekk lumpað málverjan, og verjuleikaran, ið dekkaði handaru stong. Bólturin smeyg sær inn um málstrikuna, og so kundi serbin fegnast um sítt fyrsta mál í føroyskum fótbólti. At hann fekk gult kort fyri fagnaðin, vísur bara, hvussu glaður hann bleiv, og hetta setti veruliga TB í gongd. Lítla løtu seinni, mátti Hans Jørgensen vísa síni bestu málmanskynstur, fyri at halda skoti frá Igor uttanfyri B68 málið. Trýstið var stórt, men málverjin megnaði at halda TB burtur frá leiðslumálinum. Hálvleikstøðan var tí 1-1.
Gleðin var øðilig
Tað skuldu ikki ganga nógvir minuttir inn í seinna hálvleik, áðrenn vandamikli serbin aftur var á blettinum. Hesaferð var tað ein verjuvilla hjá toftamonnum, sum Dan Mortensen var tann fyrsti at leggja merki til. Hann lobbaði ein bleytan bólt upp um verjuna, har Igor stóð rættuliga leysur. Við málverjanum stormandi móti sær, sneiddi serbin sær hegnisliga til vinstru, og legði síðani bóltin í tóma málið, so at aldursforsetin legði seg á odda 2-1. Áskoðarar, leikarar, ja øll hálsfevndust og róptu og geylaðu av berari frøi. Tað er ikki frítt, at man fekk kensluna av teimum góðu gomlu døgunum, tá TB vann alt, ið vinnast kundi. Har var avgjørt pláss til einari øðiligari rúgvu av nostalgi.
Nógvir møguleikar
Gestirnir royndu at flyta miðverjan, Ndende Adama Gueye fram á miðjuna teir síðstu minuttirnar. Men eftir at tað var greitt, at har kundi hann ikki gera so nógv um seg, varð hann fluttur heilt fram í álopið. Har var hann við til at skapa eitt sindur av plássi til vandamikla Christian Høgna Jacobsen. Eisini royndu teir at geva spælitíð til Emmanuel Ukpai, men heldur ikki hesin kundi gera nakað sum helst við krút hamrandi sterka verjumúrin, í skapi av Óla Johannesen og Dmitrije Jankovic. Har var bara einaferð pláss at koma gjøgnum, hjá Christiani Høgna Jacobsen, men ta ferðina var Ivan klárur aftanfyri verjuna, so tann vandin varð eisini hildin burtur.
Hesin møguleikin var tað tættasta sum B68 kom einum máli afturat, meðan TB vóru sera vandamiklir við skjótum mótálopum. Tríggir heilt stórir møguleikar kundu eins væl endað við einum máli til TB afturat, og serliga var tað møguleikin hjá Rógva Joensen, tá bert ein minuttir írestaði. Verjan hjá TB fangar ein bólt, og sum eitt fok fór Bojan til stroks í vinstru síðu. Niklas Joensen tveitti seg, fyri at forða serbanum, men hann bleiv ov stuttur, og so hevði Bojan alla síðuna at renna í, meðan Rógvi Joensen og Jóhan Dávur Højgaard runnu um kapp móti B68 málinum. Framúr innleggið frá Bojan fann vegin fram til Rógva, sum bert skuldi seta innsíðuna á. Nógva ferðin á bóltinum, útstormandi málverjin og Jóhan Dávur forðaðu tó Rógva í at taka røttu avgerðina, og tí bleiv tað til ein fluktara, sum brast á tvørtræið og út til málspark. Eisini Patrik Johannesen kundi komið á máltalvuna, tá hann fekk ein stóran møguleika móti endanum av dystinum. Møguleikin var meinlíkir støðuni, tá B68 skoraðu sítt mál, men skotið frá Patrik bleiv hinvegin stórbjargað av Hans Jørgensen.
Poul avgjørdi
Í tíðini, sum dómarin hevði lagt afturat, fekk innskifti Poul Ingason ein møguleika, og hann sveik ikki. Hann fangaði bóltin á miðjum vølli, og við 50 metrum, tveimum verjuleikarum og einum málverja millum seg og B68 málið, setti Poul ferð á. Hann dróg eitt vet til høgru, og so sá man, hvussu stórt talent, hesin 16 ára gamli leikarin í veruleikanum er. Hann spønaði verjuleikararnar niður í beinleiðis spurti, og hetta við bóltinum næstan klistraðum til føturnar. Komin áraka brotsteigarmarkið, hamrar hann bóltin út í handara málhorn, uttan nakran møguleika fyri Hans Jørgensen. Dysturin var ikki meira enn settur í gongd aftur, so floytaði Lars Muller fyri seinastu ferð við Stórá, og TB hevði sostatt vunnið 3-1. Hetta var fyrsta málið hjá Poul í Effodeildini, men hetta verður heilt sikkurt ikki tað seinasta. Hann skoraði eisini móti HB í steypadystinum fyrr í ár.
Leygardagin koma HB aftur á vitjan, hesaferð í Effodeildini, og nú vita gestirnir í øllum førum av einum manni, sum teir mugu ansa sera væl eftir.
HAGTØL
Effodeildin – 8. umfar:
HB-ÍF 1-4 (0-2)
0-1: Clayton Soares (15.)
0-2: Jan Ó. Ellingsgaard (38.)
0-3: Clayton Soares (60.)
0-4: Clayton Soares (78.)
1-4: Hallur Hansson (80.)
TB-B68 3-1 (1-1)
0-1: Kristian Anton Andreasen (30.)
1-1: Igor Grkajac (34.)
2-1: Igor Grkajac (56.)
3-1: Poul Ingason (93.)
KÍ-FC Suðuroy 5-1 (5-0)
1-0: Heðin Klakkstein (7.)
2-0: Jógvan Isaksen (12.)
3-0: Henry Heinesen (26.)
4-0: Álvur F. Christiansen (73.)
5-0: Jógvan Isaksen (75.)
5-1: Jón Krosslá Poulsen (89.)
EB/STREYMUR-NSÍ 1-0 (0-0)
1-0: Egil á Bø (58.)
B36-Víkingur 3-0 (3-0)
1-0: Lukasz Cieslewicz (13.)
2-0: Símun Joensen (26.)
3-0: Rasmus Dan Sørensen (38.)
Viðmerkingar
-
Hey! kann eg fáa tølini uppá lutaseðlarnar í vóru seldir undir dystinum TB-B68 🙂


text:
Tann 1. oktober 2015 hækkar mánaðarlønin hjá sjúkrarøktarfrøðingum við 2,25%, og tann 1. oktober 2016 hækkar lønin við 1,9%.
Tað er avtalan, sum Felagið føroyskir sjúkrarøktarfrøðingar hava gjørt við Fíggjarmálaráðið. Semjan mátti gerast við hjálp frá semingsstovninum, tí partarnir ikki kundu koma ásamt um nøkur viðurskifti við sjúkrarøktarfrøðingum, sum starvast hjá Heilsutrygd.
Forkvinnan í Felagnum Føroyskir sjúkrarøktarfrøðingar, Óluva í Gong, sigur við Útvarpið, at tey eru nøgd við nøkur ting, og minni nøgd við onnur viðurskifti í sáttmálanum.
- Grundlønin hjá sjúkrarøktarfrøðingum er enn alt ov lág. Lønin samsvarar ikki við útbúgvingarstøðið og ábyrgdina hjá sjúkrarøkarfrøðingunum, sigur Óluva í Gong.
Nakrar broytingar og dagføringar eru gjørdar í sáttmálanum. Semja er eitt nú um, at víðka um sáttmálaøkið við Heilsutrygd, at gera nýggjar ásetingar um eftirsitiløn, barnsburðafarloyvi og uppsøgn. Nøkur gjøld eru hækkað og sum nakað nýtt, er ein skalagongd gjørd fyri sjúkrarøktarfrøðingar, sum Heilsutrygd hevur ábyrgd fyri. Partarnir hava eisini avtalað at seta ein arbeiðsbólk at arbeiða við nýggjum arbeiðstíðarreglum. Hesin arbeiðsbólkur skal miða eftir at verða liðugur við sítt arbeiðið í desember 2016.


text:
Tað kallast "highlining" á enskum. Tú gongur á línu á einum sera sterkum og sera elastiskum bandi, og tú gongur langt. Tvørturum punkt har tað er langt niður at detta. Hesin ekstremítrótturin er higartil ikki blivin íðkaður í Føroyum. Ikki fyrr enn fýra vinfólk úr Hollandi komu til Føroya um veturin í fjør og ætlaðu sær at vera tey fyrstu. Tað fortelur heimasíðan faroeislands.fo
Við sær høvdu tey belgiaran, Chris Eyre-Walker, ið gjørdi upptøkur og filmaðu, meðan teir fýra hollendingarnir gingu, sum tey fyrstu, á línu í Føroyum.
Tað var ikki sørt vandamiklar ætlanir tey høvdu lagt sær. Tey valdu fýra støð í Føroyum at festa línur upp og ganga á. Longsta línan tey settu upp var frá Trælanípuni, og var hon 215 metrar long. Ongin av teimum hevði áður gingið so langt.
Tey valdu at koma til Føroyar tí her er veðurhart, fjarskotið og ævintýrakent. Og tí ongin nakrantíð áður, hevði gingið línu á hendan hátt í Føroyum.
Upptøkurnar sum Chris Eyre-Walker tók meðan tey vóru í Føroyum er blivið gjørt til eina 30-minuttirs langan dokumentar, sum hevur til endamáls at geva øðrum fólki íblástur. Filmurin er blivin sendur til ymsar filmsfestivalar í Evropa, og tá filmurin er blivin vístur á teimum ymsu festivalunum, kann filmurin leggjast á YouTube. Chris Eyre-Walker greiðir frá, at tað var sera avbjóðandi at gera film í harða veðrinum í Føroyum, men at hann eisini fekk nógvar fantastiskar upptøkur.
Filmurin í fullari longd verður ikki tøkur at síggja enn, men ein treylari er blivin gjørdur og liggur á YouTube. Filmurin eitur "Dreamwalkers - The Faroes Project".
Síggj treylaran til filmin HER


text:
Donsk reiðarí skuldsett fyri at bróta útlendingalógina
Donsk reiðarí bróta útlendingalógina við at brúka útlendskar sjómenn uttan røttu arbeiðsloyvini á DIS-skipum, sigur altjóða fakfelagið ITF, sum hevur meldað fleiri mál til løgregluna.
Donsk reiðarí bróta regluliga lógina um at hýra útlendskar sjómenn uttan neyðugu arbeiðsloyvini, ljóðar ákæran frá altjóða flutningsarbeiðarafelagnum ITF.
Lógarbrotini henda tó uttan avleiðingar, tí ongin danskur myndugleiki sambært felagnum tekur ábyrgd av at kekka, um sjómenninir hava pappírini í lagi.
Seinastu árini eru 10-15 reiðarí, bæði donsk og útlendsk, meldað til løgregluna fyri at brúka ólógliga arbeiðsmegi á skipum undir donskum flaggi, upplýsir ITF.
Higartil hevur minst eitt mál verið fyri í býarrættinum í Odense, har eitt reiðarí nú kann rokna við at fáa eina bót í miljónastødd fyri at hava brúkt filippinskar sjómenn uttan røttu pappírini á donskum skipum.
Eindarlistin hevur drigið Brian Mikkelsen vinnumálaráðharra uppí málið, eftir at flokkurin hevur sett fleiri atfinningarsamar nevndarspurningar um leiklutin hjá myndugleikunum á ækinum.
"Tað er ein stórur trupulleiki, at reiðarar við vilja brúka sjófólk úr ikki-ES-londum uttan arbeiðsloyvi, vælvitandi at hetta er ólógligt," sigur Morten Bach, eftirlitsmaður hjá ITF, sum hevur meldað fleiri donsk skip til løgregluna.
"Teir vilja hava bíliga arbeiðsmegi – so einfalt er tað. Men tað er ósømiligt, at slíkt kann fara fram í Danmark, uttan at fáa stórvegis avleiðingar. Og eg haldi, at vit bara hava sæð toppin av ísfjallinum," sigur hann við ShippingWatch.
Sambært útlendingalógini skulu sjófólk uttan fyri ES hava arbeiðsloyvi, um tey arbeiða á einum skipi undir donskum flaggi, sum siglir upp á danskar havnir meira enn 25 ferðir í einum tíðarskeiði upp á 12 mánaðir.
Kelda: shippingwatch.dk


text:
Seinasta freist at melda til Vinnudagin er í morgin.
Hátíðardagurin hjá føroyskari vinnu verður fríggjadagin. Áhugin fyri Vinnudegnum er aftur í ár stórur, og væntandi verða knapt 400 føroysk vinnulívsfólk og fólk, sum hava tilknýti til føroyska vinnu, í Norðurlandahúsinum fríggjadagin 15. september.
Skráin fyri Vinnudagin 2017 er fjølbroytt við áhugaverdum fyrilestrum, spennandi kjaki og sjálvandi avdúkingini av Ársins Virki og Ársins Átaki.
Á skránni eru fyrilestrar við Walter Qvam, nevndarformanni í m.a. SINTEF og DIGITALNORWAY og fyrrverandi samtaksstjóra í Kongsberg, Tommy Ahlers, íverksetara og dómara í sendingini Løvens Hule á DR, og Graham Stewart, stjóra í Faroe Petroleum. Eisini verður spennandi nýggj frágreiðing kunngjørd sum lýsir føroyska kappingarføri, sum Føroya Arbeiðsgevarafelag hevur latið gjørt.
Tilmelding til Vinnudagin fer fram á www.industry.fo ella við at ringja til Vinnuhúsið á telefon 309900.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
ØLL HALDINI FRÁ VER HAVA
FRÍA TALU OG FRÍTT SMS Í FØROYUM
6 hald. Jú fleiri hald, jú meira
sparir tú.
úr nærum øllum Evropa, USA, Kanada og Russlandi.
Tosa, smsa og ver á netinum í 67 londum og oyggjum kring allan heimin
Galdandi í nærum øllum
Evropa, USA, Kanada og Russlandi
Galdandi í nærum øllum Evropa, USA, Kanada og RusslandiTú kanst brúka fartelefonina í nærum øllum Evropa, og harumframt kanst tú brúka hana í USA, Kanada og Russlandi treytað av, at tú hevur antin 16GB ella 26GB haldið.
Hetta kanst tú hvønn
mánað
Hetta kanst tú hvønn mánaðTú kanst tosa 20 tímar til og aðrar 20 tímar í, senda 1000 sms til og í útlandinum og taka upp til 6GB av íroknaðu datamongdini við tær.
Vert at vita um
VerSumHeima
Vert at vita um VerSumHeimaTú kanst vænta, at ferðin á netinum uttanlands er í miðal 1 Mbit.
Her er VerSumHeima galdandi:
Alaska, Amerikansku Jomfrúoyggjar, Andorra, Asorurnar, Belgia, Bulgaria, Danmark, Estland, Eysturríki, Finnland, Frankaríki, Gibraltar, Gotland, Grikkaland, Grønland, Guernsey, Hawaii, Holland, Ibisa, Isle of Man, Isle of Wight, Italia, Írland, Ísland, Jersey, Kanada, Kanarisku Oyggjarnar, Kekkia, Kosovo, Kreta, Kroatia, Kýpros, Lettland, Liktinstein, Litava, Luksemborg, Madeira, Makedonia, Malta, Mallorka, Minorka, Monako, Montenegro, Norðurírland, Noreg, Ongland, Portugal, Pólland, Puerto Riko, Rodos, Rumenia, Russland, San Marino, Sardinia, Serbia, Sisilia, Skotland, Slovakia, Slovenia, Spania, Sveis, Svøríki, Turkaland, Týskland, Ukraina, Ungarn, USA og Wales.
4G LTE í heimsklassa
ver virkar á netinum hjá Føroya Tele, sum soleiðis tryggjar dygdina á tænastuni.
Við ver fáa tú og 99.7% av føroyingum atgongd til eitt tað besta farnetið í heiminum.
Vælkomin á eitt farnet í heimsklassa.
Knýt fleiri hald saman
Við ver kanst tú seta fleiri hald saman, so øll eru á somu konto.
Hald nr. 2 kostar 117 kr/mðn., hald nr. 3 kostar 47 kr/mðn. - og tey næstu haldini 17 kr/mðn.
Jú fleiri hald, jú meira sparir tú.
Eyka data í Føroyum
Sjálvvirkandi áfylling
Velur tú sjálvvirkandi áfylling, verður eyka data sett á títt hald sjálvvirkandi eftir 30 dagar, ella tá data er uppi.
Tú fært eini sms-boð, hvørjaferð vit seta data á.
VER TALUTÍÐ
Uppringingargjald: kr.1.60
Tala: 1.60 kr/pr minnut
SMS: 0.60 kr/pr. sms


text:
Sjálvmorðsatsóknin í Atatürk floghavnini í Istanbul týskvøldið kravdi í minsta lagi 36 mannalív og í minsta lagi 148 fólk vórðu løstað. Norðurlendsku uttanríkistænasturnar samstarva á staðnum til tess at fáa greiðu á, um nakar norðurlendingur er millum tey raktu. Eftir at hava kannað støðuna gjølla, og millum annað vitjað øll viðkomandi sjúkrahús, er ikki funnið fram til nakran norðurlending millum tey raktu.
Danska uttanríkisráðið fer ikki at herða teirra ferðavegleiðing til Turkalands, sum tó longu ávarar um yvirgangsvanda í Turkalandi. Mett verður, at henda seinasta atsóknin ikki var vend ímóti útlendskum ferðandi til Turkalands, men ímóti Turkalandi og turkum sjálvum, sum eitt úrslit av herda stríðnum millum Turkaland og ISIL. Tó hevur USA valt at herða teirra vegleiðing viðvíkjandi ferðing til Turkalands.
Uttanríkis- og Vinnumálaráðið er í føstum samstarvi við danska uttanríkisráðið, soleiðis at føroyska uttanríkistænastan luttekur saman við allar aðrar viðkomandi partar í tilbúgvingarbólkinum hjá danska uttanríkisráðnum.
Kelda: uvmr.fo


text:
Leiga av fimleikahøll
Fimleikarhøllin er ein partur av Fuglafjarðar skúla. Eftir skúlatíð verður høllin tó nýtt sum almenn. Á hvørjum ári, áðrenn skúlin fer í summarfrí, verður høllin lýst leys, og Mentamálanevnd Fuglafjarðar býráðs viðger síðan innkomnar umsóknir.
Fyri at tryggja, at fimleikarhøllin altíð er ruddilig og snotilig at koma inn í, eru reglur at ganga eftir hjá teimum, ið nýta høllina. Fyrispurningar um reglur og nær høllin er upptikin eftir skúlatíð, skal beinast til Fuglafjarðar kommunu, Ennivegur 38, tel. 668000.


text:
Logos Hope
Kom við umborð
Tú kanst fara umborð á Logos Hope í 2 ár ella á stutttíðarprogrammi hjá teimum, sum eitur STEP (Short Term Mission Exposure Programme).
Eitt STEP program er uml. 3 mánaðar og er fyri fólk í aldrinum 18-39.
Tað er altíð tørvur á fólki í maskinrúminum og á brúnni í styttri og longri tíðarskeið.
Um tú umhugsar at fara við Logos Hope, sum STEP'ari ella í longri tíð, ert tú vælkomin at seta teg í samband við okkum á info.fo@om.org, og so senda vit tær meira tilfar.
STEP 2018
Hug at royna STEP 2018
Aldur: 18-39 ár
Nær: skriva til info.fo@om.org og hoyr nærri
Hvar: Logos Hope
Kostnaður: 12.000 kr. + ferðing og trygging.
Vilt tú vita meir: send okkum ein teldupost á info.fo@om.org
Lívið umborð
Umleið 400 fólk búgva umborð á Logos Hope, og koma tey úr 35 ymiskum londum. Umleið 1000 fólk kunnu vitja umborð, og stór tiltøk kunnu haldast umborð á skipinum.
Endamálið við skipinum er at bera vitan, hjálp og vón til heimsins havnabýir og at venja manningina umborð í trúboðan.
Øll umborð hava ein 8 tímar langan arbeiðsdag, á ymiskum arbeiðsøkjum, so sum í maskinrúminum, dekkinum, skúlanum, vaskarínum, bókasøluni, konferasusentrinum ella kaffistovuni. Øll fáa eisini felagskristiliga læru og læra at skilja og umsita boðskapin í bíbliuni. Harafturat eru valfrí seminar, ein kann fara til, í tónleiki, drama, dansi, dukkuteaturi o.ø.
Málið er, at manningin í tíðini umborð, finnur og mennir sínar gávur og evni. Felags fyri øll umborð er tann kristna trúgvin, og ynskið um at vísa Guds kærleika í orði og verki.
Arbeiði úteftir
Skipið siglir runt heimin og er í miðal 3 vikur við hvørja havn. Her er endamálið at veita vitan, hjálp og vón.
• Vitan verður borin, við at skipið hevur ein bókhandil við yvir 5000 heitum, ið verða seld bíliga ella latin lokalum undirvísingarstøðum ella kirkjum.
• Hjálp verður borin, við at manningin hjálpir til við ymiskum praktiskum í lokala samfelagnum, har tørvur er á tí, m.a. gjøgnum neyðhjálp og hjálp til sjálvhjálp.
• At siga frá vónini í Jesusi, er størsta endamálið hjá skipinum.
Í hvørjari havn verða toymir úr skipinum send út til lokalar kirkjur og samkomur, har tey verða involverað í arbeiðinum, sum longu fer fram í bygdini. Tað kann m.a. verða at vitja kjarnubólkar, fongsul, skúlar og barnaheim. Toymi hava eisini ofta hjálpt sjúkrahúsum, skúlum, kirkjum og barnaheimum við bygging teirra.
Krøv
Fyri at koma við Logos Hope skalt tú verða 18 ár, hava verið persónliga trúgvandi í minst 1 ár; hava viðmæli frá kirkju/samkomu og hava funnið stuðlar.
Olja og maskinmenn
Tað eru ikki mong heim í Føroyum, sum ikki á ein ella annan hátt eru knýtt at sjólívinum. Føroyar er ein siglandi tjóð, og tí er tænastan hjá Logos Hope eisini ein tænasta, sum liggur tætt at hjartanum hjá nógvum føroyingum.
Øll sjófólk og allir reiðarar kenna til stóra postin í fíggjaryvirlitinum, sum eitur OLJA. Tey kenna eisini til, hvussu týdningarmikið tað er at MASKINRÚMIÐ riggar, sum tað skal. Tað er jú hjartað í skipinum. Um hetta skal eydnast, so er tað alt avgerandi, at tað eru royndir maskinmenn at røkja krevjandi lyklauppgávuna. Tað er júst í hesum vit halda, at tað ber okkum føroyingum til at gera stóran mun í tænastuni umborð á Logos Hope. OM Føroyar hevur tí gjørt av at seta fokus á hesar báðar tænasturnar. Saman við umboðum fyri Logos Hope hava vit síðsta árið arbeitt fram ímóti hesum báðum verkætlanunum, sum tað nú er ætlanin at fremja.
Maskinmenn
Tað hevur gingið striltið at fáa vælútbúnar og royndar maskinmenn umborð. Tørvurin hevur verið og er stórur. Tað hava verið nógvir góðir og royndir føroyskir maskinmenn umborð. Tí er ynski komið frá Logos Hope um, at OM Føroyar skal taka sær av ábyrgdini at eiga maskinstjóra ella 1.meistara sessin. Tað vil siga, at tað skal vera avbjóðingin og uppgávan hjá okkum at syrgja fyri, at tað altíð er ein royndur maskinmaður í hesum sessinum. Vit hava nú gjørt av at fara undir ábyrgdina og avbjóðingina, sum vit halda vera góður og spennandi møguleiki hjá royndum maskinmonnum at brúka síni evnir í heilt serligari andaligari tænastu. Fyrsta stigið á leiðini at fáa skipanina at virka er at vit fáa stuðul til vega. Ætlanin er, at vit skulu hava eina rulluskipan, har nakrir maskinmenn skiftast um at røkja uppgávuna. Meðan teir vera umborð fara teir ikki at fáa sína annars føstu inntøku. Tí er neyðugt at fáa til vega inntøkur at stuðla teir við.
Tú kanst vera við í hesi tænastu við at flyta pening til OM Føroyar, 9181-426.219.2 og viðmerkja: Maskinmenn.
Olja
Vit hava áður greitt frá tørvinum og avbjóðingini í siglandi evangelisering. Við trúboðaraskipi eru nógvir fyrimunir, sum tað ikki ber til at fáa á annan hátt. Samstundis er tað ein veruleiki, at skipið við manning, ið telur 450, er dýrt amboð at reka. Størsta avbjóðingin er oljan. Hóast skipið hevur lagt um til at brúka tyngri og bíligari olju, so eru oljuútreiðslurnar alt størri og størri postur, tí oljan dýrkar støðugt. Hví halda á í hesi tænastu, tá tað er so kostnaðarmikið? Síðani 1970 hava OM skipini vitjað í 470 ymiskum havnum í 150 ymiskum londum. 42 milliónir fólk hava vitjað umborð og harvið, á ein ella annan hátt, hoyrt um Jesus. Logos Hope fór í sigling í 2007 og yvir 1 millión fólk hava vitjað umborð. Tí halda vit á við hesi tænastu. Dagliga eru søgur at hoyra um tey, sum hava møtt Jesusi fyri fyrstu ferð, ella eru eggjað í trúnni. Samkomur styrkjast og fáa hjálp og hava tí orku at halda á í verkinum, eftir at Logos Hope er farið avstað aftur.
Logos Hope siglir 14 túsund fjórðingar um árið. Kostnaðurin fyri oljuna er 16 milliónir krónur um árið. 9 milliónir verða brúktar, meðan skipið er í sigling og 7 milliónir, meðan skipið liggur í havn.
Tú kanst vera við í hesi tænastu við at stuðla "Fuel the Hope" átakinum og harvið hjálpa Logos Hope at halda á í tænastuni.
- fyri kr. 150 um mánaðin gert tú tað møguligt hjá 40 fólkum at koma umborð á Logos Hope hvønn mánað, ella 240 fólk um árið.
- fyri kr. 600 kanst tú bera kostnaðin fyri eina av teimum 14.365 sjómílunum sum skipið siglir hvørt ár.
- fyri kr. 30.000 kanst tú bera kostnaðin fyri tveir heilar dagar í einari havn, har fleiri tíggju túsund fólk vitja umborð.
Peningur kann flytast á konto hjá OM Føroyar, 9181 - 426.219.2 og viðmerkja "Fuel the Hope" ella trýst á knøttin niðanfyri


text:
Í MOMA í New York er í løtuni framsýning við verkum hjá Claes Oldenburg, sum á stuttligan hátt nema gerandisdagin og brúkarasamfelagið. Oldenburg varð føddur í Svøríki í 1929, men flutti við familjuni til Chicaco har hann vaks upp. Verkið omanfyri eitur Køkuskáp og er dagfest 1962. Lutirnir í glas- og metalskápinum eru gjørdir av málaðum gipsi, sum eru sett á ready made lutir (skálir o.a.). Framsýningin heldur á til hálvan august og hana kann mann so sita her og droyma um á hundavakt, eg meini próvtøkuvakt.
Wednesday, May 29, 2013
Kanska kemur mann í tankar um ein ávísan húk?
Í MOMA í New York er í løtuni framsýning við verkum hjá Claes Oldenburg, sum á stuttligan hátt nema gerandisdagin og brúkarasamfelagið. Oldenburg varð føddur í Svøríki í 1929, men flutti við familjuni til Chicaco har hann vaks upp. Verkið omanfyri eitur Køkuskáp og er dagfest 1962. Lutirnir í glas- og metalskápinum eru gjørdir av málaðum gipsi, sum eru sett á ready made lutir (skálir o.a.). Framsýningin heldur á til hálvan august og hana kann mann so sita her og droyma um á hundavakt, eg meini próvtøkuvakt.
Ein holvdur ísur sum standmynd
Ella eitt stempul
Kanska kemur mann í tankar um ein ávísan húk?
(KP)
Posted by Listin at 10:09 AM


text:
TíðindiRSSTíðindasavn
HEIMASÍÐAN IKKI DAGFØRD!!! 24. Apr. 2017
Av tí at ÍSB arbeiðir við at gera nýggja heimasíðu verður hendan síðan ikki dagførd meira.Tíðindi og annað kunnu síggjast á facebook síðuni hjá ÍSB inntil nýggja síðan er klár.Vinaliga haldið okkum tilgóðar.
Tilmelding til FM í Boccia 02. Mar. 2017
ÍSB bjóðar til FM í Boccia í Skúlanum við Løgmannabreyt leygardagin 11. mars kl 14. Kappast verður í trimum bólkum, 1. kvinnur við menningartarni, 2. menn við menningartarni, og 3. kvinnur og menn við rørslutarni. Tilmeldingin fer fram á https://docs.google.com/forms/d/1_quZ5Td5fUpyADt431gfMKpi2ZasYkU2wpqNOasigCw/edit Øll eru hjartaliga vælkomin.
Skemman open - FM í svimjing hjá ÍSB 02. Mar. 2017
Nú er tilmeldingin til Skemman open, ið er FM í svimjing hjá ÍSB. Kappingin verður í svimjihøllini í Gundadali mikudagin 15.mars kl 17 Tilmeldingin fer fram á netinum https://docs.google.com/forms/d/1AmqovhRJf1TfSKekb5zEDoy2L8v7VtxXp_I3t1i7ruc/edit Freistin at melda til er mikudagin 9. mars, og øll eru vælkomin. ÍSB
Para-badminton - TILTAKIÐ ER FLUTT TIL KL 15-17!!!! 14. Feb. 2017
G.G. TILTAKIÐ ER FLUTT TIL KL 15-17 Saman við Havnar badmintonfelag og Badmintonsambandinum fara vit nú at geva fólki ið bera brek møgulleikan at royna para-badminton.Para-badminton er ein av skjótt vaksandi
ÍSB og Motus Sport gjørt stuðulsavtalu 09. Des. 2016
ÍSB hevur í dag gjørt stuðulsavtalu við Motus Sport í Klaksvík Avtalan merkir at Motus Sport stuðlar ÍSB fram til 2018, Motus Sport verður høvuðsveitari av klæðum til ÍSB í hesum tíðarskeiðnum.Motus Sport var veitari av klæðunum ið Krista Mørkøre og ferðalag
Úrslititni frá væleydnaðu svimjikappingini 30. nov 2016 01. Des. 2016
Svimjikappingin 30. nov 2016 vísti seg at gerast bæði spennandi og góð.Ætlanin var at brúka sjálvvirkandi tíðtakara skipan, men vegna forfall var hetta av ongum hesuferð. Vit royna aftur næstu ferð.Onkur persónlig met vóru sett, men við tað at vit ikki høvdu nóg neyva
Ongin jólaveitsla 10. Nov. 2016
Seinastu mongu árini hevur jólaveitslan sum stuðlafelagið hjá ÍSB skipar fyri verið hæddarpunktið í desember mánaði hjá mongum.Tíverri er líkt til at hetta fralíka tiltak nú er at enda komið.Stuðlafelagið hevur boðað frá at orka er ikki til at skipa fyri veitsluni í ár.Stuðlafelagið hevur
Árliga jólasvimjikappingin 04. Nov. 2016
Árliga jólasvimjikappingin hjá ÍSB verður í svimjihøllini í Gundadali mikudagin 30.nov kl 17.Øll eru vælkomin at melda til a tilmeldingarskjalinum, ella við at fylla tilmeldingarskjal út og geva venjara sínum tað.Í ár verður tíðtakingarskipan brúkt, so freistin at melda til er sett at verða
Væleydnaður Special Olympics ítróttardagur í samband við mentanarvikuna í Runavík 25. Okt. 2016
Í gjár 24.10.2016 var stóri Special Olympics ítróttardagurin í hallunum, og á vøllinum í Runavík.Umleið 80 fólk vóru savnaði, og gekk alt uppá stás. Tiltakið byrjaði við at mentanarleiðarin í Runavíkar kommunu, Sølvi Reinert Hansen, beyð vælkomin, og síðani blivu luttakararnir
Stórt ítróttartiltak í Runavík, 24. okt 17. Okt. 2016
Í samband við mentanarvikuna í Runavík verður skipað fyri stórum ítróttartiltaki fyri fólk við menningartarni. Tiltakið verður á ítróttarøkinum í Runavík, og verður møguligt at royna hesar ítróttargreinar.Fótbólt Hockey Boccia Fimleik Pílablástur Tiltakið er ókeypis, og Jens Marni Hansen
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Bygging kann ikki fara í gongd uttan skrivligt loyvi frá kommunala byggimyndugleikanum.
Kommunali byggimyndugleikin kann gera reglur fyri smærri byggingar, soleiðis at hesar ikki krevja byggiloyvi, um bygt verður eftir reglunum. Talan er um antennur, smærri vindmyllur, skeltir, sólskjól, terassur, lívdarskjól og tílíka smærri bygging.
Somuleiðis ger kommunali byggimyndugleikin reglur fyri, nær umbygging, afturatbygging og umvæling krevur byggiloyvi.
Umsókn um byggiloyvi skal vera skrivligt og sendast kommunala byggimyndugleikanum.
Kommunali byggimyndugleikin avger, um tilfarið skal latast inn talgilt, og kann áseta tøknilig krøv til skjøl og tekningar, sum verða latin inn talgilt.
Umsókn og skjøl, latin inn á pappíri, skulu latast inn í 2 eintøkum. Kommunali byggimyndugleikin kann krevja fleiri eintøk, um tað er neyðugt.
Kommunali byggimyndugleikin hevur ábyrgd av at lata øðrum myndugleikum, ið sbrt. aðrari lóggávu skulu hoyrast, nøktandi skjalatilfar.
Sbrt. § 9 í byggilógini.
Av tí, at tað er tann einstaka kommunan, sum tøkniliga skal vera før fyri at taka ímóti talgildum fráboðanum, kann kommunali byggimyndugleikin áseta nærri formkrøv til talgildar fráboðanir.
Umsøkjari, sum sendir inn pappírstekningar, sum eru teknaðar í AutoCAD, Revit o.tíl. forritum, eigur at leggja eitt talgilt avrit av viðkomandi fílum við, tí hetta m.a. lættir um málsviðgerðina.
Umsókn um byggiloyvi skal vera dagfest og undirskrivað av eigaranum.
Er umsóknin ikki undirskrivað av eigaranum, skal umsøkjarin á annan hátt skjalprógva sín rætt til at søkja vegna eigaran.
Eigarin søkir um byggiloyvi. Tað merkir, at eigarin antin sjálvur undirskrivar umsóknina, ella at skjal verður viðheft umsóknini, har eigarin heimilar tí, sum t.d. leigar byggingina ella byggiharraráðgevanum, at søkja.
Tað er ábyrgdin hjá umsøkjaranum at tryggja, at umsóknin er komin fram til kommunala myndugleikan.
Verða broytingar gjørdar í verkætlanini, eftir at byggiloyvið er útskrivað, skal umsøkjarin boða kommunala byggimyndugleikanum frá hesum. Kommunali byggimyndugleikin metir síðani, um byggiloyvið framhaldandi er galdandi, um neyðugt er við fleiri upplýsingum, ella neyðugt er at søkja um byggiloyvi av nýggjum.


text:
Svimjisamband Føroya hevði sín árliga aðalfund í gjár, har millum annað formansval var á skránni. Eisini var ta stórmál á skránni, at Føroyar sum er ikki sleppa at luttaka undir egnum flaggi á næstkomandi Evropeisku JuniorMeistarastevnu.
Fyri vali í ár stóðu formaðurin Jon Hestoy, umframt nevndarlimirnir Hanna í Horni og Sørin S. Djurhuus. Sørin ynskti at taka við afturvali, meðan hini bæði ikki ynsktu at taka við afturvali.
Undirritaði Rókur í Jákupsstovu boðaði fyrr í ár formonnunum í føroysku svimjifeløgunum frá, at eg bjóðaði meg fram sum formann í Svimjisambandi Føroya. Tað valið fór fram uttan mótvalevni, og vil eg takka feløgunum fyri sýndan stuðul.
Fyri Honnu í Horni hevði starvsnevndin í uppskoti at Katrin Sørensen varð vald. Katrin er fyrrverandi svimjari úr Tvøroyrar Svimjifelag, sum millum annað luttók fyri Føroyar á Oyggjaleikum á Jersey í 1997. Hetta valið fór eisini fram uttan mótvalevni.
Siðani skuldi nýggjur næstformaður veljast í eitt 1-ára-skeið, við tað at undirritaði nú varð formaður. Her hevði starvsnevndin í uppskoti at velja táverandi eykalim í starvsnevndini Eyðun Húsgarð, meðan Ægir skeyt upp at velja Dan Hjelm.
Tískil varð skrivlig atkvøðugreiðsla um næstformanspostin, sum Eyðun Húsgarð vann við fýra atkvøðum ímóti trimum.
Síðsta valið var tá ið nýggjur eykalimur nú skuldi veljast. Ægir skeyt upp at velja Dan Hjelm, og varð hann tá valdur uttan mótvalevni.
Viðfest er formansfrágreiðingin hjá Jon Hestoy, har millum annað fyrrnevnda stórmál verður umrøðt, at Føroyar sum er ikki fáa luttikið á næstkomandi Evropeisku JuniorMeistarastevnu:
Síðani seint í 2012 hevur verið tosað um, at EJM í 2015 skal vera í Baku, Aserbadjan, sum ein partur av European Games. Vit hava gjørt vart við, at tað var týdningarmikið, at LEN tryggjaði sær, at øll 51 limalondini høvdu rætt at luttaka. Paolo Barelli forseti í LEN, kundi á aðalfundinum vissa um, at henda avtala var upp á pláss, og øll LEN limalond sluppu at luttaka undir egnum flaggi.
Stutt eftir aðalfundin komu kontraboð, og nú vóru boðini, at Føroyar og Gibraltar einans kundi luttaka sum ein partur av olympiska liðnum hjá Danmark og Stóra Bretlandi. Svimjisambandið boðaði beinanvegin frá, at tað fór undir ongum umstøðum, at luttaka á EJM 2015 undir øðrum flaggi enn tí føroyska. Síðani hetta hevur nógv virksemið verið um hetta málið, men støðan er enn óbroytt.
Á aðalfundin hjá LEN í Lago de Garda, 2. oktober 2014, tók undirittaði orðið og bað limalondini stemma ímóti at góðkenna ársfrágreiðingina hjá starvsnevndini í LEN. Hetta tí at starvsnevndin við at lata EJM til ein fyriskipara, ið ikki ynskti at lata øll limalondini luttaka, hevði forbrotið seg móti evstulógina hjá LEN. Hetta skapti nógv orðaskiftið á aðalfundinum, og nógv lond tóku undir við, at hetta var ikki sum tað átti. Tá avtornaði stemmaðu tey flestu norðanlondini ímóti ársfrágreiðingini.
Orsøkin til at LEN hevur valt at lata EJM til Baku og EG er eitt gjald upp á 900.000 Euro til LEN og fría ferð og uppihald til allar svimjarar og leiðarar.
Starvsnevndin hevur umrøtt hetta málið og hevur avgjørt at arbeiða við at fara í CAS, Court of Abritration for Sport, hetta er gerðarætturin fyri ítrótt í Lausanne í Sveis. Arbeitt verður nú við at fáa fígging til hetta mál. Vónandi tekur aðalfundurin undir við, at vit koyra hetta málið víðari.
Orðstýrarin Poul Nolsøe helt nú á aðalfundinum hetta mál vera so mikið prinsipielt, at hann bað um fyrst viðmerkingar um málið, og síðani atkvøðugreiðslu um spurningin um at fara í gerðarættin fyri ítrótt í Lausanne við málinum.
Her var lítil og eingin ivi. Beinanvegin skiltist at fleiri formenn høvdu minst líka sterkar meiningar um málið sum starvsnevnd SSF, og avgjørdi aðalfundurin eisini einmælt at arbeiðast skuldi víðari við málinum.
Aðalfundurin endaði í sátt og semju. Sum nýggjur formaður í Svimjisambandi Føroya vil eg takka tykkum sum nú fara frá fyri gott samstarv, og tykkum feløgum fyri álitið sum er sýnt mær og hinum nevndarlimunum.
Vónandi fáa vit í felag styrkt føroyska svimjing enn meira, nú fram ímóti Rio og longur.
Vegna Svimjisamband Føroyar
Rókur í Jákupsstovu


text:
Íbúgvar í amerikanska statinum Texas, skulu í dag taka avgerðina um tey skulu flýggja frá húsi og heimi, ella taka kjansin og vera verandi við hús. Orsøkin er tann, at tann møguliga lívshættisliga ódnin, Harvey, fer at bresta á í Texas seinni í kvøld. Tað skrivar CNN.
Ódnin Harvey sær út til at fara at blíva ein tann ógvusligasta ódnin ið hevur rakt USA tey seinastu 12 árini. Veðurvánirnar spáa upp til 90 cm av regni og yvir 200 kilometrar um tíman av vindi. Hesi ógvusligu tøl gera, at ódnin verður flokkað sum ein bólkur-3 ódn. Seinast ein so sterk ódn brast á í USA, var í statinum Florida, í 2005. Har mistu 87 fólk lívið.
Motorvegir eru longu fyltir av bilum ið vilja rýma úr statinum, og stórt burturflytingararbeiði verður nú framt í býum ið liggja í serliga lágtliggjandi økjum.
Dr.dk skrivar, at tey hava burturflutt arbeiðsfólk á oljuboripallum í tí meksikanska golfinum, umframt at fleiri oljureinsingarvirki eru stongd. Hetta hevur ført við sær at bensinprísir eru hækkaðir nógv.
Tey fólkini ið ikki vilja rýma, hava ístaðin keypt stórt inn undir seg av mati og drekka, so at nógvir handlar standa púra tómir. Tey hava eisini keypt sandsekkir og bretti av ymsum slag, at verja húsini við.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Útlátið av vakstrarhúsgassi frá flogferðslu fevnir um útlát, sum stavar frá olju, sum flogfør og tyrlur hava bunkrað í Føroyum og sum er brúkt í flúgving innanoyggja og annars í danska Kongaríkinum, til Danmarkar og til Grønland.
Kelda: Atlantic Airways og Hagstova Føroya. Seinast dagført: juli 2017.
Oljukeypið er fallið nógv seinastu árini síðani nýggju A319 flogførini hjá Atlantsflog komu. Hesi flogfør bunkra størsta partin av oljuni uttanlanda.
Í 2009 var flúgvingin hjá Atlantic Airways tillagað búskaparligu afturgongdina í samfelagnum, og tí fleyg Atlantic Airways færri túrar í 2009 í mun til 2008.
Les meira: Um vakstrarhúsgass
Ynskir tú fleiri upplýsingar um útlát av vakstrarhúsgassi, so ring til Umhvørvisstovuna, tlf. 342400, ella send okkum ein teldupost us@us.fo.
Brenning av olju o.a.
Landbúnaður
Ídnaðarligt virksemi


text:
12.01.2018 (09:40)
Stjóri til Havstovuna
Starvið sum stjóri á Havstovuni verður við hesum lýst leyst at søkja.
Ábyrgdarøki
Stjórin hevur evstu ábyrgd av dagliga virksemi stovnsins.
Havstovan umsitur virksemi, ið hevur til endamáls at savna inn vitan, at granska, at miðla og ráðgeva um livandi tilfeingi í havinum og tess umhvørvi við skilagóðari gagnnýtslu fyri eyga.
Ítøkilig og nýggj ábyrgdarøki, ið eru fyri framman, eru uppgávur viðvíkjandi bygging og rakstri av nýggjum rannsóknarskipi og menning av øllum virksemi í hesum sambandi. Við atliti at nýggju lógini um fyrisiting av sjófeingi skulu nýggjar mannagongdir mennast innan ráðgeving og umsitingarætlanir.
Høvuðsuppgávur
- At seta meginsetningar fyri stovnin, sjálvstøðugt ella í samstarvi við Fiskimálaráðið.
- At leiða og samskipa alt arbeiðið á stovninum í sambandi við vísindaliga ráðgeving, kanningar, gransking og verkætlanir.
- At tryggja, at arbeiðið á stovninum eisini verður samskipað í altjóða samstarvi, tá tørvur ella møguleiki er fyri tí.
- At umboða stovnin alment í Føroyum og altjóða, eins og at samskifta við myndugleikar, vinnu- og granskingarumboð, yrkisbólkar og einstaklingar.
- At hava ábyrgd av fíggjarstýring, at fáa fígging til vega, og at játtanir verða hildnar.
Almenn førleikakrøv
- Útbúgving frá lærdum háskúla.
- Starvsroyndir, kunnleika og royndir annars, ið kunnu setast í samband við starvið og virkisøkið á stovninum.
- Stjórin skal hava góð evni at samskifta í almenna rúminum og beinleiðis við myndugleikar, felagsskapir og einstaklingar.
- Stjórin skal hava evni at taka ímóti stórum avbjóðingum, bróta uppúr nýggjum, men eisini leggja arbeiðið á stovninum í skipaða legu.
- Førleikakrøv í síni heild, ið annars kunnu setast í samband við stovnin, ábyrgdarøkið og høvuðsuppgávurnar.
Setanartreytir
Starvið verður áramálssett og verður lønt ájavnt við 38. lønarflokk hjá Tænastumannafelag landsins, tó uttan at vera tænastumannastarv. Setanarøkið fevnir um Fiskimálaráðið og stovnar undir tí, umframt hin stjórnarráðini.
Umsókn
Umsókn við upplýsingum um útbúgving, royndir og møgulig viðmæli verður send til Fiskimálaráðið, postrúm 347, FO-110 Tórshavn, ella við telduposti til fisk(at)fisk.fo og skal vera ráðnum í hendi í seinasta lagi 8. februar 2018, kl. 12.00.
Nærri upplýsingar um starvið fáast við at venda sær til Rógva Reinert, aðalstjóra, á telefon 55 32 11, ella Hera Joensen, fíggjar- og starvsfólkaleiðara, á telefon 55 32 12.
Havstovan er vísindastovnur undir Fiskimálaráðnum. Havstovan skal millum annað gera kanningar av livandi tilfeinginum og tess umhvørvi í føroyskum sjógvi, eins og á havleiðum, har føroyska fiskivinnan hevur áhugamál. Stovnurin kunnar landsins myndugleikar og almenning um granskingarúrslit, eins og stovnurin ráðgevur myndugleikum um livandi havtilfeingið við skilabestu gagnnýtslu fyri eyga. Á Havstovuni starvast umleið 40 fólk, 28 eru knýtt at sjálvum stovninum og 12 at rannsóknarskipinum Magnus Heinason. Stovnurin skipar partar av granskingini um leyst atknýttar granskarar. Sí annars heimasíðu stovnsins www.hav.fo.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Nú nærkast til at freistin er farin at lata inn nýtt tilfar til Vencil nummar 16.
Soleiðis gert tú, tá ið tú skalt senda inn tilfar.
Øll kunnu senda inn tilfar til Vencil, og tað kann gerast alt árið runt.
Tíðarfreistini er 1. august.
Treytirnar fyri upptøku er, at talan er um skaldskap á bundnum ella óbundnum máli, uppíroknað essays, ella stutt ummælir av nýggjari føroyskum skaldskapi, og at tað er væl og virðiliga arbeitt ígjøgnum og stórt sæð liðugt, áðrenn tað verður sent okkum.
Teksturin, sum verður sendur inn skal verða sendur teldutøkur á til vencil@vencil.fo, saman við kontonummari og P-tali.
Síðani gera vit viðmerkingar til tekstin og senda hann aftur, so at høvundurin kann arbeiða tekstin lidnan.
OMR&AÓD


text:
Ein feigdardagur
Vinna12-12-2017 - 11:26 - Jóanis Albert Nielsen
Søguliga treiskni og søguliga úthaldni hjá teimum, ið hava veriðígjøgnum eld í vinnuni fyri at yvirliva, og søguliga vitanin í allari vinnuni er sett til viks. Hendan ideologi, ið mest av øllum líkist at vera uppstaðin í miðlalandsskapinum í miðstaðinum, er borin fram á mál við eini konstantari miðling, har einstaku serfrøðingarnir, ið taka undir við hesum hava havt fría atgongd. ein fultkomin einsporað miðling kryddað við tónleiki og undarligum vinklum og ljósi, ið mest av øllum líkjast einum amerikanskum ræðufilmi - alt fyri at bera hesa søk fram á mál.
Til lukku tit øll!
Sum onkur hevur sagt áður, so skjýtur samgongan spurvar við kanónum. Meðan samgongan, miðlalandslagið og almenningurin allur hevur havt fokus á tey stóru reiðaríini, so verða tey lítlu reiðaríini borin fram á offurheyggin í tí stilla.
Trupulleikin, ið vit á M/S Ågot sita við, verður verandi so leingi akademiska/vísindaliga vitanin ikki er komin longur‚ enn hon er komin í dag. Henda vitanin er góðtikin av almenninginum, við hjálp av skipaðari miðling: Botnfiskurin undir Føroyum kann goymast! - Og við hesi syrgiligu vitan, hevur H.H. og co. snikkað eina bureaukratiska fiskivinnuskipan fyri botnfiskaflotan og borið hana fram á mál. Ein skipan, ið avhøvdar okkara virksemi!
Sum onkur segði, rætt er tað‚ eingin er deyður "enn".
Tølini hjá Ågot, aftur til 2001, vísa‚ at Ågot fiskar 900 tons um ári‚ tá skipið er við línu (tosk, hýsu, longu og brosmu - blandingsfiskarí)‚ ella 500 tons um árið tá skipið er við gørnum (Svartkalvi).
Soleiðis sær støðan út, nú fiskivinnunýskipanin er komin til 3. viðgerð:
Frymil er lagdur í lógina yvir‚ hvussu mann býtir (útlutar) kvotur á landgrunninum, tá tað er umroknað frá fiskidøgum til kg. (nøgd ella kvotur).
1. Hetta gevur okkum áleið 150 tons til línufiskarí.
2. Flemish kap er ógreitt‚ men um sami frymil verður brúktur‚ so gevur tað 70 tons til Ågot‚ og tað er ov lítið at fara yvir um hav eftir. - Men vit vita sum sagt ikki, og tí er óvist fyri okkum viðv. Flemish Kap. - Hetta verður upp til ráðharran at avgera!
3. Grønland er ógreitt‚ men aftur her‚ um sami frymil verður brúktur "null" til Ågot... Aftur her, er tað fultkomiliga ógreitt fyri okkum. - Hetta verður upp til ráðharran at avgera!
4. Ísland... "null" til Ågot. - Hetta verður upp til ráðharran at avgera!
5. Føroya Banka... Aftur her er tað ógreitt, men sum lógin er orðað hesum viðv., so verður helst "null" til Ågot. (men sum sagt ógreitt) - Hetta verður upp til ráðharran at avgera!
6. Garnafiskarí. Her er rættiliga ógreitt. Eg dugi ikki at síggja hvussu hetta skal skipast í lógini, men havi hoyrt, at fiskaríið skal skipast sum áður. Trupulleikin her er, at samanhangur er ikki í at seta TAC so lágt‚ sum tað er sett, og samstundis skipa fiskaríið sum áður. Um eg velji at brúka útrokningina við TAC‚ og brúka frymilin hjá samgonguni‚ so gevur tað 213 tons til Ågot‚ men sum sagt‚ so er tað ikki samsvar í tí eg hoyri um hetta. - Hetta verður upp til ráðharran at avgera!
Afturat hesum‚ so er ikki møguligt hjá okkum at keypa kvotur á hesum leiðum, tí eingin uppboðssøla er á hesum leiðum... (ikki tí‚ vit hava gjørt upp við okkum sjálvar‚ at vit vera ikki við á nakrari uppboðssølu).
Jú‚ rætt er tað‚ eingin er deyður‚ men tað kennist rættiliga vist‚ at hetta eru síðsti jól‚ ið vit halda sum eigarar av fiskiskipinum Ågot. Vit vænta okkum at leiga skipið út um landoddarnar til onnur at brúka sum verksmiðjuskip - Um tað ikki eydnast hjá okkum, so verða vit noyddir at selja!
Hetta er okkara støða‚ hjá okkara lítla reiðaríi‚ men tað er púra óinteressant at tosa um hjá almenninginum‚ tí søgurnar um milliónirnar í lummunum hjá teimum stóru‚ hevur blindað alt samfelagið og alla tilgongd til eina skilagóða skipan.
Og jú‚ tey sum veruliga hava varðað av gomlu fiskivinnuskipanin eru øll á einum máli um, at hon riggar til fulnar! Broytingar kunnu sjálvandi gerast‚ men í síni heild hevur hon lyft alt samfelagið og givið okkum ta vælferð, ið vit njóta í dag.
Eg fari aftur her at boða frá, at hetta er tað, ið eg eri komin fram til viðv. fiskivinnunýskipanini, men um eg havi roknað skeivt, ella av misgávum havi borið onkra feiltulking fram, so vil eg fegin hoyra frá fólki, ið vita betur enn eg, "við tilvísingum," soleiðis at eg kann rætta mínar feilir!
Blíðar heilsanir
Eyðstein Poulsen